Bukedde Online - Obukodyo 5 omuzadde bw'okozesa okuyigiriza omwana obutayonoona ssente\nObukodyo 5 omuzadde bw'okozesa okuyigiriza omwana obutayonoona ssente\nEngeri owa siriimu gy'olina okuyonsa omwana n'otamulwaza\nGavt. egenda kusazaamu layisinsi za bbaasi\nObukodyo 5 omuzadde bw’okozesa okuyigiriza omwana obutayonoona ssente\nOmuzadde ng’ayigiriza omwana ssente.\nAWAKA ly’essomero erisooka, anti buli kintu omuntu ky’akola abamutunuulira bamulamula beesigama ku maka gy’ava n’engeri gye yakuzibwamu. kale abazadde balina okwegendereza n’okuteekamu amaanyi mu nkuza y’omwana ennungi.\nEmu ku mpisa omwana gy’ayigira awaka ku muzadde , mwe muli empisa y’enkwata ya ssente omuba okwejalabya, okukekkereza n’okutereka Haji Jamil Ssebalu, omukugu mu byenfuna agamba; Ebyenfuna ebigaggawaza omuntu bifugibwa ebintu bibiri; empisa n’obwesigwa.\nate bino omuntu abiyigira waka ku bazadde, engeri omwana gy’akolamu ebintu ebirala ekulaga engeri gyaneeyisaamu mu nkwata ya ssente. Engeri gy’otendekamu omwana ebintu ebirala ng’obukkakkamu, obugumiikiriza, okutereka, okukekkereza, bimuyamba okuyiga enkwata ya ssente ennungi, era empisa zino abeera ajja kuziteeka mu nkwata ya ssente, agende mu maaaso agaggawale oba ayavuwale.\nOkutereka kuyinza okutandikira ku mmere, omwana bw’alya emmere n’alekawo, omuzadde atera okumulagira okugibikkako obulungi agitereke anaagirya edda. Mu kino amuyigiriza obutayonoona mmere. ate era akaseera bwe kayitawo omwana ono emmere eri gye yaterese, enjala bw’emuluma emuyamba kuba agirya n’atereera. empisa eno agitwala ne mu ssente nti bwe nkozesa ssente nterekako oba ndekawo ezinnyamba mu buzibu obulala. Omuntu bw’ayiga okutereka emmere, ne ssente asobola okuyiga okuzitereka. bwe kituuka ku kukuula amannyo, omuzadde akubiriza omwana okukuula erinnyo eribeera liruma.\nBwe livaamu aliwa emmese n’emuwa ssente, mu kino amwagazisa okukuula amannyo amalala, ayongere okufuna ssente. Omwana agumira obulumi bw’erinnyo n’alikuula ng’amanyi nti emmese egenda kumuwa ssente era ategeera nti okufuna ssente si kwa muzannyo, mulimu okutuuyaana n’okwerumya, ebyo byonna bitendekerwa waka.\nAte emmese bw’emala okumuwa ssente, era omuzadde amukubiriza nti ssente ezo togulaamu zonna sswiiti, osobola okuterekako n’olyako enkeera ku ssomero oba n’ogulako ekkalaamu gy’otolina. eyo yonna mpisa ya kukwatamu ssente ng’agiyigira waka, n’endya yennyini omuntu gy’alyamu nayo ekola kinene okuyigiriza omuntu enkwata ya ssente. Si kirungi kussa mmere nnyingi ku ssowaani n’olya lumu n’obwegera, ate enkya nga tolina ky’onoolya.\nOmuzadde akubiriza omwana okulya obulungi, obutapapa ng’alya, bino byonna era abikozesa ne mu nkwata ya ssente.\nAbazadde abamu bwe bawa abaana emmere eriko ennyama, amugaana okusooka okulya ennyama, n’amulagira asooke kulya mmere endala yonna asembyeyo ennyama. Kino mu ssente mwekiri nti, yiga okutereka wadde ekintu ekyo okyagala nnyo naye kitereke ate kijja kuba n’omugaso ogusingako edda.\nKale abazadde balina omulimu munene mu buli kintu omuntu ky’abeera mu nsi, kuba buli kimu, buli mpisa n’entegeera y’ebintu, omwana agiggya era agikoppa waka ku bakadde engeri gye


Yunivasite y’e Makerere ezzeemu okuggulawo\nBy Scovia Babirye\nOLUVANNYUMA lw’omwezi mulamba ng’abayizi ba yunivasite y’e Makerere tebasoma olw’abasomesa okusuulawo ebikola, kyaddaaki yunivasite yagguddwaawo mu butongole era emirimu ne giddamu okutambula.\nOkusinziira ku akulira eby’empuliziganya n’enkolagana z’amawanga ageebweru mu yunivasite eno Dr. Muhammad Kiggundu, akakiiko akafuzi ak’oku ntikko kakkirizza okukola ku nsonga z’abasomesa era mu mwezi gumu buli kimu kijja kuba kiteredde.\nWabula wabaddewo ebigambibwa nti olukiiko oluddukanya Makerere olw’oku ntikko lwaggyeeko olukiiko olufuzi obuyinza olw’okuteeka entalo zaabwe ez’obuntu mu nzirukanya y’emirimu gya yunivasite.\nKino Kiggundu akitangaazizza nti olukiiko olw’oku ntikko lwasazeewo okuggyawo akakiiko Polof. Barnabas Nawangwe keyali yateekawo okunoonyereza ku mivuyo era ne lusalawo akakiiko akavunaanyizibwa ku kugaba emirimu mu yunivasite ke kaba kanoonyereza ku mivuyo wamu ne ku basomesa abaayimirizibwa ku mirimu okuli; Dr. Deus Kamunyu Muhwezi, Bennet Magara ne Joseph Kalema.\nOno yagasseeko nti emirimu gya yunivasite gitambulira ku masiga 3 okuli; akakiiko akafuzi ak’oku ntikko, olukiiko olufuzi n’abakozi naye abasomesa ebizibu byabwe babikwasa kakiiko ka ku ntikko era ke kabikolako naye ssi ke kaddukanya emirimu.\nKinajjukirwa nti okuva olusoma luno bwe lwatandika nga January 19,2019 abasomesa baasuulawo ebikola nga bagamba nti yunivasite esooke etereeze amateeka agabanyigiriza ge bbaatekawo era enkiiko nnyingi zibadde zituula okulaba ng’abasomesa badda ku mirimu gyabwe.\nKu mwezi omulamba abayizi gwe basubiddwa nga tebasoma Kiggundu yategeezezza nti olukiiko lugenda kutuula okulaba oba abayizi babongeramu obudde basobole okuliyirirwa bye baasubwa.\nAmyuka ssentebe wa MUASA Dr. Edward Mwavu, yategeezezza nti bawadde akakiiko ak’oku ntikko omwezi gumu okutereeza ensonga zaabwe omuli okutereeza amateeka aganyigiriza abasomesa, okukomyawo abasomesa abaawummuzibwa nga tebabagguddeeko musango gwonna n’okukkiriza omukiise wa MASA gwe baalonda okubakiikirira ku lukiiko olufuzi olw’oku ntikko era bwe bitakolwako akeediimo kaddamu.


EKIWANDIKO KINO KISASANYIZIBWE MU BAGANDA | Ekitibwa Kya Buganda\nEKIWANDIKO KINO KISASANYIZIBWE MU BAGANDA\nPosted on February 8, 2013 by ekitibwakyabuganda\nMichael kintu nga akwasibwa obwa katikilo mu 1952 yalayira okugoba obufuzi bwo mungereza kutaka lya Buganda. Mu 1961 omulimu gwe yagutukiriza omungereza yamugoba mubufuzi bwa Buganda yadde nga omungereza ya kozesa abaganda ba Abu bakali Mayanja naleta Obote naye ekyo tekijjawo buwanguzi Michael Kintu bweyatusa ku Buganda kati obuwanguzi Michael Kintu bweyatusa kuBuganda tulina okudayo okubugoberera nga tukola bino.\nOkusomesa abaganda nga tuba sindikira obubaka ku masimu obugamba nti Buganda nsiyaffe abaganda abalina ebika era buli muntu yena atalina kika azimbye oba akoledde ekintu kyona kutaka lyaffe mumenyiwa tteka lya Buganda eligamba nti ettaka lya Buganda teligurwa, telyazikibwa abaganda tulina obuvunanyizibwa okujja buli kintu kyona abagwira kyebatadde kuttaka lyaffe. Buli kyalo kilina okulaba nga abagwira abazimbye kubyalo byaffe bagobwako abo ababa baganyi balina okwokyebwa. Kunkola Michael Kintu gyeyeya mbisa okugoba abangereza yagamba nti abaganda tebaddamu kutunda mwanyi na pamba mu bayindi oyo yena anagana ogoberera etteka elyo ebintu bye byona byokyebwe. Enkola ya Michael Kintu eno gyetulina okugoberera okwegobako obuffuzi bwo bumbula ffe kenyini abaganda bwetwetaddemu olwo bulagajjavu.


Bukedde Online - Besigye ne Lukwago basisikanye Bobi Wine\nBashir aguddwako emisango ebiri\nDR. KIZZA Besigye ne bakulembeze banne mu Peoples Government okuli Loodi meeya Erias Lukwago ne Betty Nambooze Bakireke bakyalidde omubaka Robert Kyagulanyi ne bamukulisa ekkomera n'okuteesa ku bintu ebyenjawulo omuli okwegatta bakolere wamu. Bateesezza nti buli ludda lukomye okuwanyisiganya ebigambo n'okulumba abakulembeze bwe balina ebigendererwa ebifaanagana.\nBakkiriziganyizza nti bongere okwogerezeganya buli kiseera nga wabaddewo kaweefube agenderera okugatta abali ku ludda oluvuganya. Baamusisinkanye ku Lwokutaano mu makaage e Magere ku luguudo lw'e Gayaza.\nObugenyi bwamaze essaawa mukaaga nga bateesa n'okwogera ku bintu ebyenjawulo. Nga tebannaba kutuuka , Bobi Wine bwe yategedde nti bakulembeze banne bagenda kumukyalira n'ayita muganda we Fred Nyanzi akwanaganya omukago gwa People Power mu ggwanga ayanguwe abeerewo .\nBatuuse ku ssaawa 06:00 ez'emisana nga bamutwalidde ebintu ebyenjawulo omwabadde amatooke , enkoko ne kalonda omulala. Yabayingizza mu ddiiro mwalabira abagenyi abakulu n'asooka abagabula nga bwe banyumya ku mboozi y'ekkomera .\nLoodi meeya Erias Lukwago yagambye nti baamukyalidde nga mukulembeze munnaabwe era alina ebintu ebibagatta ebyenjawulo . "Ffenna tulina ebigendererwa bye bimu , ffenna tukwatiddwa ne tusibibwa mu makomera agenjawulo era ffenna tuli bakulembeze b'abantu" Lukwago bwe yagambye.\nYategeezezza nti era n'e Luzira baali bagenda kyokka abaserikale ne babalemesa okutuukayo. Bobi Wine abadde ankyalira mu makaagange ng'abakulembeze era kino ekyabaddewo si kipya okugenda okusaasira omuntu ekkomera kubanga tewali atamanyi bizibu bya kkomera .\nAte Fred Nyanzi yagambye nti baakikoze okusaasira munnaabwe ekkomera n'okumulaga omukwano nti bakolera wamu. Yagambye nti okusituka kw'abakulu kabonero kanene akategeeza enkolagana ennungi n'okwegatta era twagala enkolagana eno yeyongere okutogyera.\nNyanzi yagambye nti omuntu nga Dr. Kizza Besigye alina bingi byakoledde oludda oluvuganya era asaana okusibwaamu ekitiibwa okulaba nti bakolaganira wamu naye.\nYagambye nti ng'abakulu baayogedde ku bintu bingi era bakyagenda mu maaso n'okwogera kyokka ng'ekisinga obukulu kwabadde kukulisa Bobi Wine kkomera n'okumusaasira byonna ebyamutuseeko wadde n'ebirala byayogeddwaako. Akafubo kaawezezza essaawa mukaaga nga boogera era abatuuseeyo ku ssaawa mukaaga ez'emisana baavuddeyo ku ssaawa 12 ez'olweggulo.\nErias Lukwago ne Betty Nambooze Bakireke\nAbakugu b'ekyuma kya kkansa batono - Minisita Aceng


Kenzo awangudde engule endala\nEDDY Kenzo amenye likodi endala. Abadde akyalaajanira gavumenti emukkirize okudda kuno okuva mu Ivory Coast kalantini gye yamusanga, omuyimbi Eddy Kenzo afunye ku ssanyu bw’asiimiddwa ab’omukutu gwa Youtube ng’omuyimbi Munnayuganda asinza abagoberezi abangi ku mukutu guno.\nEddy Kenzo ayongedde okulaga amaanyi mu nsiike y’okuyimba bw’awezezza abagoberezi abasukka mu kakadde akamu ku mukutu gwa Youtube ekyavuddeko ab’omukutu guno okumuwa engule ya zzaabu eweebwa abawezezza omuwendo guno. Yeegasse ku Diamond Platnumz, Rayvanny ne Harmonize abaaguweza edda.\nKenzo azze akola ebyafaayo ku mukutu guno okuli oluyimba lwe olwa Sitya Loss okuba oluyimba lwa Munnayuganda olukyasinze okulabibwa abantu abangi. Emabegako baafulumya ensengeka y’ennyimba za Bannayuganda 10 ezikyasinze okulabibwa ku mukutu guno nga Kenzo alinako 9 ne Jose Chameleone lumu.\nOmukutu gwa Youtube gusasula okusinziira ku bintu by’oteekako n’abagoberezi b’olinako ekitegeeza nti Kenzo mu kiseera kino y’omu ku basinga okufuna ssente ku mukutu guno


Bukedde Online - Ebizibu abakazi bye bafuna mukwambala obuwale bw''omunda obukadde\nEbizibu abakazi bye bafuna mukwambala obuwale bw''omunda obukadde\nAbasajja babiri bavuddeyo ku mukazi eyafiiridde...\nAdded 2nd August 2015\nOMUBAKA wa Palamenti yeekyaye n’asitula obuwale bw’abakyala obw’omunda obukozeeko n’abutwala mu Palamenti olwo n’abuuza gavumenti ky’egenda okukolera abakazi abafa endwadde ze baggya mu kugula obuwale buno obukozeeko kyokka nga tebasobola kubwesonyiwa kubanga bwa bbeeyi ntono ate ng’obuwale obupya\nOMUBAKA wa Palamenti yeekyaye n’asitula obuwale bw’abakyala obw’omunda obukozeeko n’abutwala mu Palamenti olwo n’abuuza gavumenti ky’egenda okukolera abakazi abafa endwadde ze baggya mu kugula obuwale buno obukozeeko kyokka nga tebasobola kubwesonyiwa kubanga bwa bbeeyi ntono ate ng’obuwale obupya buli ku buseere.\nBino byabadde mu Palamenti ya Zimbabwe kyokka ekiri e Zimbabwe kye kiri ne wano ewaffe. Abakazi bangi wano bettanidde okukozesa obuwale bw’omunda obukozeeko buyite emivumba.\nObuwale buno obukozeeko buba bukadde nnyo nga ne wakati waabwo langi yakyuka dda ne buguba ate obulala nga bukunjubuse. Abakyala abakozesa obuwale buno bagamba nti buwangaala ate nga bugula ssente ntono anti bugula okuva ku 100/- okutuuka ku 1,000/- Ababusuubula bagamba nti bukola nnusu ku nnusu.\nJOSEPHINE NAKKONDE omusuubuzi w’empale z’abakyala ez’omunda enkadde mu katale e Kibuye agamba: Nasookera mu kutunda mpale mpya wabula nagenda okulaba nga nsigalira emabega anti nga bannange abatunda enkadde bamazaawo mangu nga nze ntunula nange ne nziyingira.\nEmpale enkadde zikola nnusu ku nnusu, nsuubula ez’abakazi n’abasajja era nzitunda 1,000/- nzisuubula wakati wa 200/- ne 500/- ate bazigulira ku sipiidi nnene era olunaku nnyinyuka ne ssente ezitakka wansi wa 50,000/-.\nOluusi ziba zikaddiye nnyo naye ziba ngumu nange ze nnyambala era sizifunangamu buzibu kuba za layisi ate mpangaazi. Kye nkola nzifumbira amazzi ne nzinnyikamu nga ntaddemu ssabbuuni w’obuwunga ne jik ate sizambala nga sizigolodde awo obuwuka bwonna buba bufudde.\nSHARIFA MIREMBE musuubuzi w’obuwale obukadde mu katale e Wankulukuku: Nze bye mbufunyeemu sibirojja oba waakabuteekawo ku mudaala ng’abasuubuzi bayiika, endibota gye ngula 100,000/- nsobola okugikolamu 300,000/- mu lunaku lumu oba bbiri.\nNsuubuza ez’abakazi, abasajja n’abaana abato okuva ku 300/- - 500/-. Sikoma ku kuzisuubuza nange ze nnyambala era nga nzooza mu mazzi agookya omuli ssabbuuni w’obuwunga ne jik nga sinnazambala. N’abangulako mbakubiriza okugoberera enkola eno.\nKyokka oluusi tufuna Abazungu ze baayambalamu ennyo nga zonna zaaguba wakati n’okuyulika naye era ezo kye nkola nzitunda layisi wakati wa 100/- ne 200/- era nazo bazitwala balwana kuba bagamba ziwangaala ate munda teri alabayo. Ensangi zino kyangu okusanga omukazi nga bukya azaalibwa tayambalanga ku kawale kapya, nga nnyina yamugu¬lira bukozeeko okuva nga yaak¬agwa ku nsi ate naye bwe yakula n’atandika okubwegulira.\nSULAINA NALUWOOZA w’e Kitebi: Wadde nkimanyi nti empale enkadde zibeera nnyambalemu ate nga ncaafu naye teri ayinza kuzinzigyako era nzifumbira amazzi oku¬sobola okutta obuwuka.\nZiwangaala ate nga za ssente ntono, empale empya eya layisi ennyo etandikira ku 2,000/- ate awo nga nsobola okufunamu enkadde nnya ate nga mpangaazi, empale empya zibeera nnafu nnyo era ogyambalira ennaku mbale ng’etandise okuyulika ekitali ku nkadde.\nAte okusinziira ku mbeera y’ebyenfuna eri mu ggwanga obwavu bungi, awo ffe tujja kufiira ku nkadde kasita sizifunangamu buzibu bwonna.\nEmpale enkadde ezaasangiddwa mu katale.\nHUSSEIN SSERUNKUUMA, omusuubuzi w’empale empya mu katale e Wankulukuku agamba: Empale enkadde za bulabe naye abakyala bangi tebakimanyi kuba bazijjumbira olwo ffe abatunda empya ne tuba nga tetukola nnyo. Ez’abaana ze zisinga okutambula. Empale empya ziva ku 2,000/- okutuuka ku 15,000/- okusinziira ku mutindo gwayo naye kizibu abantu okugula empya ng’enkadde za layisi abasinga basalawo okugula enkadde okukekkereza.\nNze ndowooza nti endwadde z’obukaba mu bakyala nga kan¬dida zisinga kuva ku mpale nkadde ze bambala. Nkubiriza abakyala n’abantu bonna okwettanira ebintu ebipya wadde ekikadde kibeera kya layisi naye ate oba weegu¬lidde ndwadde oluusi eziyinza n’okukutwalako ssente ennyingi okujjanjaba.\nJEREMIAH GWAYAMBADDE omusuubuzi w’engoye mu katale e Namasuba ye azoogerako bwati: Si kirungi kwamba¬la ngoye nkadde, lwa mbeera ya nsi nti abantu baavu ate enkadde za bbeeyi ntono.\nEkisinga okuba eky’obulabe abantu baffe balina obuta¬manya bungi olugula empale zino enkadde bayoza ng’abayoza en¬goye za bulijjo ne bambala ek¬intu eky’obulabe kuba empale ezo enkadde aba kasasiro w’abazungu gwe batusuulira, ddala weewuunye abantu beenyinyala naye n’oteenyinyala kwambala mpale munno gy’ayambddemu?\nNsaba ekitongole kyaffe eky’omutindo ekya UNBS kiyambeko ku mutindo gw’ebintu ebiyingira mu ggwanga kuba empale nga zino tezisaanye kubeera ku katale za bulabe eri abantu baffe.\nDr. Jeninah Ssempewo owa Nsambya Nursing Home annyonnyola: Empale ennyambalemu za bulabe era abakyala tebasaanye kuzeesembereza kuba ne bwe bazooza mu ngeri gye balwoooza nti etta obuwuka si buli buwuka nti buvaamu n’okwoza oba okugolola, empale zino zibeera zikaddiye era nga zivaamu obuwuzi obutonotono bw’otosobola kulaba obusobola okuyingira mu bukyala ne bugenda mu mu¬biri ne bumuleetera endwadde okuli n’eya kkansa naddala ow’omumwa gwa nnabaana.\nEndwadde endala kuliko okusiiyibwa mu bitundu by’ekyama, okuvaamu amazzi agawunya mu bitundu by’ekyama, okufuna amabwa n’ebizimba mu bitundu by’ekyama, kandida n’endwadde ez’ekikaba n’endala.\nAMAZZI AMAFUMBE TEGATTA BUWUKA?\nWadde abakyala abamu bagamba nti bazifumbira amazzi naye basaanye okumanya nti empale zino ziba zikooye era nga zituuse okusuulibwa, zivaako obuwuzi obutono ddala bw’otosobola kulaba obuyingira munda nga buyita mu buky¬ala bw’omukazi ne buleeta endwadde.\nObuwuka obumu obw’endwadde enzibu nga kkansa ne kandida tebumala gafa era tebusobola kufa na mazzi gookya, busigalamu ne bukuleetera endwadde.\nSinga omuntu eyasooka okwambala empale zino abeera n’endwadde y’ekikyala yonna, endwadde zonna ezikwata¬gana ku bukyala bw’omukyala zisobola okuva ku muntu eya¬sooka okwambala empale eyo ate ne zidda ku ggwe azzeemu okugyambala.\nEmpale empya ze zokka ezisaanye okwambalwa naddala ku bitundu by’omukyala ebyekyama wabula nazo zirina okuba nga za ppamba kuba zino zisobola okunywa amazzi amatono agava mu bitundu by’ekyama ne gakala so nga eza nayironi tasobola ate ekiyinza okuvaamu obulabe n’endwadde endala. N’empale empya nazo zirina ekiseera kasita ogiraba ng’ekooye ng’ogireka ng’ogula endala.”\nOmukungu omu yagambye nti singa omusajja olaba mukazi wo ng’aguze akawale akakozeeko, manya nti ggwe nga omusajja olemeddwa. Naye ate watya nga n’omwami naye era obuwale obukozeeko naye bw’agula! Olwo ani aba alem


Bukedde Online - Omusajja bw’atandika obuteesiga mukyala we ng’akabi kazze\nOmusajja bw’atandika obuteesiga mukyala we ng’akabi kazze\nEbyokulya omukazi by’alina okwewala ng’agenda...\nEbintu ebireeta obunkenke mu bufumbo ne bufa...\nOMUSAJJA okutandika obuteesiga mukyala we kitera kuva ku musajja nga yafunyeeyo omukazi ow’ebbali.\nAtandika okulaba ow’awaka ng’ekisiraani nti era amuloga wamu n’okuloga omukyala oli omugole.\nEra oluusi n’oli omugole n’ayongeramu n’omunnyo ng’ategeeza nga bw’atandise okugwirwa ebimbe naddala okuvaanu embuto.\nJjukira abakazi bano ab’ebbali batera okuba bamalaaya abamanyi obukodyo bw’okulya ensimbi z’abasajja era nga bamanyi nti okwongera okubasikamu ssente balina kulaga nabo bwe baagala okubazaalira abaana naye ng’omukazi ow’awaka abakoledde eddogo eribaggyamu embuto. Kino nno kitera okutabula abasajja era gye bikkira nga batandise okulaba abakyala b’awaka nga ba ‘aduuyi’!\nBatandika okulangira abakyala b’awaka bano obulogo ne batandika n’okwekengera emmere gye balya awaka. Omukazi ne bw’ateeka omunnyo mu nva, batandika okugulaba ng’eddogo.\nEra oluusi gye bikkira nga n’entalo zibaluseewo mu maka. Abamu bakoma okulya emmere awaka olw’okutya eddogo lya mukyala mukulu, olwo ate olw’okuba tebakyalya waka olwo nga n’emmere bakoma okugigula anti nga tebakyalaba nsonga ebaguza mmere gye batalya.\nEra mu nnaku enkulu abakazi bangi ab’awaka abatafuna wadde akanyama oba olugoye olw’okubalanga obulogo.\nOmusajja eyeeyisa mu ngeri eno ayinza okumala ebbanga nga talinnyeeko waka, obudde bwonna abumalira wa mugole mu ngeri y’okunyweza omukwano n’okwewala okutambuza eddogo lya mukyala mukulu okulireeta ewa mukyala muto.\nEra omugole okwongera okwefunza omusajja assaawo embeera eraga nti omusajja buli lw’agendako mu maka ge avaayo n’ebimbe mukyala mukulu by’asindikira omugole asobole okumudibya.\nEkyewuunyisa, ate ssinga omusajja ssente zitandika okukeewa, olwo omugole aba takyalaba buzibu bwonna ssinga omusajja obudde obusinga aba abumalira mu maka ge era olwo ng’amujjukiza nga bw’atateekeddwa kusuulirira buvunaanyizibwa bwe obw’okulabirira abaana be n’omukyala, kubanga bw’abasuulawo olwo bajja kwetikka ye (omugole).\nOmanyi ye malaaya tayagala bwavu; era bwezikuggwaako ng’atandika okukulaba ng’omuziina!\nAte abasajja bano olwo ng’atandika okuvaabira emmere gye yalangiranga omukazi w’awaka nti amuteereddemu eddagala!\nOyo ye sitaani nga yakyadde! Atuusa omusajja okwekengera buli mukazi ky’akola awaka. Ne bwe kuba kumwoleza ngoye ze, alaba ng’omukazi akikoze lwa kwagala kumuteeramu ddagala limuloga.


Bukedde Online - Ekisaakaate kidde mu masomero - Nnaabagereka\nEkisaakaate kidde mu masomero - Nnaabagereka\nTugenda kutandika ekisaakaate ky’abantu abakulu...\nNNAABAGEREKA Sylivia Nagginda agambye nti, kikulu enteekateeka y’Ekisaakaate okuteekebwa mu masomero abaana bonna abatalina mukisa kugenda mu Kisaakaate ekibeerawo mu January buli mwaka.\nNnaabagereka ng'atuuse ku mukolo gw'Ekisaakaate ku Mmande .\nBino yabyogedde bwe yabadde akyadde mu Kisaakaate eky’omulundi ogwa 13 nga kitegekeddwa ku ssomero lya St. Joseph of Nazareth e Kavule - Katende mu ssaza ly’e Mawokota ku Mmande.\n“Kikulu Ekisaakaate okubunyisibwa mu masomero kubanga kino ekibeerawo mu January buli mwaka, tubeera nabo ekiseera kitono. Kino kyakuyamba okugunjulira eggwanga abatuuze abeegombesa era ab'obuvunaanyizibwa", Nnaabagereka bwe yategeezezza.\nOmwaka oguwedde enkola y’Ekisaakaate yatongozebwa mu masomero g’ekibuga Kampala nga bwe kinaamala okunnyikira kirowoozebwa kigenda kutwalibwa ne mu masomero ag’ebitundu ebirala.\nNnaabagereka yayongedde n'asaba abazadde okulondoola abaana baabwe okulaba nga bateeka mu nkola ebyo ebibasomeseddwa nga yalagiddwa ebintu eby'enjawulo abaana bye bakola okuli okubumba, okuluka, okweyonja n’ebirala.\nOluvannyuma Nnaabagereka yagguddewo ekizimbe ekipya ku ssomero lino abayizi mwe bagenda okuliiranga. Essomero lino likulirwa Omulangira Paul Kyabaggu.\nAbayizi baayimbidde Nnaabagereka n'okutontoma ebyo bye bazze basomesebwa okuva nga January 5, 2019.\nAbalala battunse mu mizannyo okuli omweso n'emirala. “Omweso gwe gumu ku mizannyo emizaaliranwa egireeteddwa mu Kisaakaate.\nOmuzannyo guno gulina okwagazisa abaana okubala, obutetenkanya n’ebirala kyokka n’emizannyo emirala weegiri,” Adrian Mukiibi akulira emirimu mu Nnaabagereka Development Foundation bwe yategeezezza. Ekisaakaate kino kikomekkerezebwa nga January 19, 2019.\nKyetabiddwaamu abaana abasukka mu 400 nga kitambulidde ku mulamwa 'Obuntubulamu mu bikolwa byange'.\n'Obukulembeze bw’ennono bulina okweyambisibwa okutumbula enkulaakulana mu ggwanga'


16 (A)Awo abaana ba Isirayiri, nga kibiina kinene, ne basitula okuva mu Erimu; ne batuuka mu ddungu lya Sini, eriri wakati wa Erimu ne Sinaayi, nga baakamala emyezi ebiri n’ennaku kkumi na ttaano kasookedde bava mu nsi y’e Misiri. 2 (B)Nga bali mu ddungu eryo, ekibiina kyonna eky’abaana ba Isirayiri ne kyemulugunyiza Musa ne Alooni. 3 (C)Abaana ba Isirayiri ne babagamba nti, “Singa twasigala mu nsi y’e Misiri, Mukama n’atuttira eyo n’omukono gwe! Kubanga eyo twalyanga sefuliya z’ennyama, n’emmere nnyingi nga bwe twayagalanga, ne tukkuta; naye kaakano mutuleese mu ddungu lino, ekibiina kino kyonna kife enjala.”\n4 (D)Awo Mukama n’agamba Musa nti, “Nzija kubatonnyeseza emmere ng’eva mu ggulu. Abantu banaakuŋŋaanyanga buli lunaku ekitundu eky’olunaku olwo; ndyoke mbagezese ndabe obanga banaakwatanga amateeka gange, oba tebaagakwatenga. 5 (E)Ku lunaku olw’omukaaga bwe banaabanga bakuŋŋaanya emmere ey’olunaku olwo, bakuŋŋaanyanga eyenkanaankana n’ey’ennaku bbiri.”\n6 (F)Awo Musa ne Alooni ne bagamba abaana ba Isirayiri bonna nti, “Obudde nga buwungeera, we munaategeerera nga Mukama ye yabaggya mu nsi y’e Misiri: 7 (G)ate enkya lwe munaalaba ekitiibwa kya Mukama, kubanga awulidde nga mumwemulugunyiza. Kubanga naffe ffe b’ani mmwe okutwemulugunyiza?” 8 (H)Musa n’ayongera okubagamba nti, “Mujja kwongera okutegeera Mukama, olweggulo nga buwungeera bw’anaabawa ennyama ne mulya, ate enkya n’abawa emmere ebamala: kubanga Mukama awulidde nga mumwemulugunyiza. Naffe ffe b’ani? Temwemulugunyiza ffe, wabula Mukama.”\n10 (I)Awo olwatuuka, Alooni bwe yali ng’akyategeeza ekibiina kyonna eky’abaana ba Isirayiri, ne batunula mu ddungu; era, laba, ekitiibwa kya Mukama ne kirabikira mu kire. 11 Mukama n’ayogera ne Musa, ng’agamba nti, 12 (J)“Mpulidde okwemulugunya kw’abaana ba Isirayiri. Bagambe nti, ‘Obudde nga buwungeera munaalya ennyama, n’enkya munakkusibwa emmere. Bwe mutyo munaategeera nga nze Mukama Katonda wammwe.’ ”\n13 (K)Obudde nga buwungeera enkwale ne zijja ne zijjula olusiisira; ne mu makya ne wabaawo omusulo ku ttaka mu lusiisira. 14 (L)Omusulo nga gwamuse ng’obudde bukaze, laba, ku ttaka ne kulabikako obuntu obutono obwekulungirivu obufaanana ng’omusulo ogukutte olw’obunnyogovu obungi. 15 (M)Abaana ba Isirayiri bwe baabulaba ne beebuzaganya nti, “Kiki kino?” Kubanga baali tebakimanyi. Musa n’abategeeza nti, “Eno ye mmere Mukama gy’abawadde okulya. 16 (N)Mukama alagidde bw’ati nti, ‘Buli muntu akuŋŋaanye gy’anaamalawo. Buli muntu ali mu weema zammwe mumukuŋŋaanyize kilo bbiri.’ ”\n17 Abaana ba Isirayiri ne bakola nga bwe baalagirwa; abamu ne bakuŋŋaanya nnyingi, n’abalala ntono. 18 (O)Bwe baagipimiranga mu kabakuli aka oma, ze lita ebbiri, oyo eyali akuŋŋaanyizza ennyingi teyasukkirizanga, n’oyo ow’entono nga teyeeseera. Buli muntu yakuŋŋaanyanga ng’okwetaaga kwe bwe kwabanga.\n19 (P)Musa n’abagamba nti, “Tewabaawo omuntu n’omu agifissaako okutuusa enkeera.” 20 Kyokka abamu Musa tebaamufaako; ne beeterekerako okutuusa enkeera; n’ezaala envunyu, era n’ewunya. Musa n’abasunguwalira.\n22 (Q)Awo ku lunaku olw’omukaaga ne bakuŋŋaanya emmere ya mirundi ebiri, ze kilo nnya buli muntu; abakulembeze bonna mu kibiina ne bajja ne bategeeza Musa. 23 (R)N’abagamba nti, “Mukama yalagidde bw’ati nti, ‘Enkya lunaaba lunaku lwa kuwummula, ye Ssabbiiti ya Mukama Entukuvu. Leero mwokye emmere yammwe gye mwetaaga okwokya, era mufumbe gye mwagala okufumba; eneeba esigaddewo mugyeterekere okutuusa enkya.’ ”\n24 Bwe batyo ne bagyeterekera okutuusa enkeera, nga Musa bwe yabalagira; n’etewunya wadde okuzaala envunyu. 25 Musa n’abagamba nti, “Eyo mugirye leero, kubanga leero ye Ssabbiiti ya Mukama, ku ttaka temujja kusangako mmere. 26 (S)Mu nnaku omukaaga mujjanga kugikuŋŋaanya, naye ku lunaku olw’omusanvu, olwa Ssabbiiti, emmere teebeerengawo.”\n27 Naye era abamu ku bantu baafuluma ku lunaku olw’omusanvu bagikuŋŋaanye, naye tebaasangayo kantu. 28 (T)Awo Mukama n’agamba Musa nti, “Mulituusa ddi nga mukyajeemera ebiragiro byange? 29 Mutegeere nga Mukama abawadde Ssabbiiti; ku lunaku olw’omukaaga kyava abawa emmere ya nnaku bbiri. Buli muntu abeerenga mu maka ge nga tafulumye n’akatono ku lunaku olw’omusanvu.” 30 Abantu bwe batyo ne bawummula ku lunaku olw’omusanvu.\n31 (U)Ab’omu nnyumba ya Isirayiri, emmere eyo ne bagiyitanga maanu. Yali efaanana ng’akasigo ka koliyanda, nga njeru; ng’ewoomerera ng’obusukuuti obufumbiddwa n’omubisi gw’enjuki. 32 Musa n’agamba nti, “Mukama alagidde bw’ati nti, ‘Muddire akabakuli aka kilo bbiri mukajjuze maanu mugiterekere ab’emirembe egigenda okujja; balyoke balabe ku mmere gye nabaliisanga mu ddungu, bwe nabaggya mu nsi y’e Misiri.’ ”\n33 (V)Musa n’agamba Alooni nti, “Ddira akabakuli osseemu maanu ejjuza oma, ze lita bbiri, obungi, ogisse awali Mukama, eterekerwe ab’emirembe egigenda okujja.”\n34 (W)Bw’atyo Alooni n’ateeka maanu awali Endagaano, ekuumirwe awo, nga Mukama bwe yalagira Musa. 35 (X)Abaana ba Isirayiri ne balya maanu okumala emyaka amakumi ana, okutuusa lwe baatuuka mu nsi omuli abantu. Baalya maanu[a] okutuusa lwe baatuuka ku nsalo ya Kanani.


Bukedde Online - Enjala empanvu katono zimulemese okusamba omupiira\nEnjala empanvu katono zimulemese okusamba omupiira\nAbasituzi b'obuzito basitudde okugenda mu U.S\nUganda ettunka leero ne Cameroon mu za U17...\nOmuzannyi nga yerongoosa\nBukasa 0-0 Salaama\nWabigalo 4-0 Katwe II\nLukuli 0-0 Kisugu\nNsambya Central 3-1 Katwe I\nENJALA katono zeremye abasambi ba Katwe I omupiira webatuuse okukebera ebisanyizo by'abazannyi nga layisinsi, wabula nga bano balina enjala mpanvu.\nBano baabadde ku kisaawe kya Nsambya e Gogonya miti mu mpaka z'emiruka egikola egombolola y'e Makindye eziyitibwa Makindye Mutuba III Sports Tournement.\nWebaatuuse okukebera abazannyi, kyazuliddwa ng'aba Katwe I okuli Yusuf Mubiru ne Zakiyu Ssembatya webabadde n'enjala nga mpanvu eziyinza okubeera ez'obulabe eri basambi banaabwe ekyawaliriza eyabadde agenda okugulamula okubagamba bade ebali basooke bazisaleko.\nBano munaabwe yabawadde akasala enjala nebatandika okuzikweculako era oluvannyuma nebakirizibwa okuyingira mu kisaawe, naye nga kino tekirina kyekyabayambye kuba omupiira gwawedde bakubiddwa ggoolo 3-1 ezatebeddwa Daniel Elimu, Timothy Oyami ne Isaac Ofoyirwoth, ate\nAlex Wasswa n'akuba eya Katwe.\nMirala, Kibuye I yawereddwa ggoolo satu n'obubonero oluvannyuma lwa Nsambya Estates obutalabikako wamu ne Kibuli olwa Buziga obutajja , ate Kibuye II NE Nsambya Railways tegwazannyiddwa olwa ttiimu zino okugobwa mu mpaka kuba zalemererwa okutukiriza ebisanyizo ebyabasabibwa.\nKatumwa awagidde team ya Vision group\nAb'e Kamuli babangudde ku bukodyo bw'okucangamu eddiba\nTakisi ya siteegi twagitunda nga ssente bazibulankanya\nAbaaliko mu kibiina kya Ziza Bafana bamulangidde ebisongovu


Bukedde Online - ▶ Ebiri mu nsala y'omulamuzi Kisaakye eyabatabudde ne Ssaabalamuzi\nENSALA y'omulamuzi Esther Kisaakye eyongedde olutalo mu kkooti ensukkulumu, bwe bagaanye okugiteeka mu biwandiiko ebitongole eby'ensala eziweereddwa abalamuzi ba kkooti eyo ku musango gwa Kyagulanyi.\nAkakuubagano ak'amaanyi kali wakati wa Dr. Kisaakye ne Ssaabalamuzi Owiny Dollo era kaamalirizza kakubye ebituli mu ssiga eddamuzi.\nEky'omulamuzi Kisaakye okulumiriza Dollo nti yalagidde ne bamuwambako\nfayiro, kye kyasinze okuwaawaaza abantu amatu.\nObutakwatagana wakati wa Kisaakye ne Dollo bwasooka kweyoleka ku Lwakusatu nga\nkkooti etudde okuwa ensala yaayo ku musango Male Mabiriizi gwe yawaaba ng'ayagala Dollo ave mu musango gwa Robert Kyagulanyi kubanga yali looya wa Pulezidenti\nMuseveni mu musango gw'obululu Dr. Kizza Besigye gwe yawaaba mu 2006.\nEnsala ya Kisaakye mu musango gwa Mabiriizi nayo eyawukana ne Dollo gye yawa ng'alaga nti tewaali buzibu kusigala ng'awulira omusango ogwo.\nKu Lwokutaano ku makya, Kisaakye yakedde kutegeka kuwa nsala ye mu musango gwa Mabiriizi ng'alaga lwaki Dollo yalina okuva mu musango gwa Robert Kyagulanyi\nSsentamu (Bobi Wine) mwe yaloopera Pulezidenti Museveni, akakiiko k'ebyokulonda ne Ssaabawolereza wa gavumenti era ng'ayagala ebyava mu kulonda bisazibwemu akalulu kaddibwemu.\nKisaakye yasuze alaalise nti ensala eyo nayo agenda kugiwa ne bwe kinaaba kyetaagisa kugisomera wansi wa muti!\nWadde Kisaakye yasobodde okuyingira ekizimbe kya kkooti ensukkulumu ku makya g'Olwokutaano, wabula ebyokwerinda byanywezeddwa amangu ago era abaserikale ne balemesa bannamawulire okuyingira wamu ne balooya okuli ne Mabiriizi eyawaaba omusango.\nMabiriizi yalaalise nga bw'agenda okutwala Ssaabalamuzi Dollo n'abalamuzi abalala\nabatuula ku kkooti ey'oku ntikko abawaabire mu kakiiko akavunaanyizibwa ku nneeyisa\ny'abalamuzi aka Judicial Service Commission olwa kye yayise enkola eremesa obwenkanya okukolebwa, nga byonna byekuusa ku musango gwa Kyagulanyi.\nOmusango gwa Kyagulanyi gubadde guwulirwa abalamuzi mwenda okuli; Ssaabalamuzi Alfonse Owinyi Dollo, Dr. Esther Kisaakye, Stella Arachi, Rubby Opio Aweri, Faith Mwondha, Paul Mugamba, Ezekiel Muhanguzi, Mike Chibita ne Night Percy Tuhaise.\nEBIRI MU NSALA YA KISAAKYE MU GWA KYAGULANYI\nAbalamuzi 8 baasomye bulungi ensala yaabwe nga bawa ensonga mu bulambulukufu lwaki bagaana Kyagulanyi okukola ennongoosereza n'okuleeta obujulizi obwali busigaddeyo mu musango gwe yali avunaana Pulezidenti Museveni.\nKkooti (ebadde etuula mu weema) yayabuse ku ssaawa nga zinaatera okuwera omusavu era Ssaabalamuzi Dollo n'ategeeza bonna abaabaddewo nti kkooti egenda kuddamu ku 7:30. Ssaawa nga zikunukkiriza 8:30, baayiise balooya bonna mu ofiisi ya Ssaabalamuzi kyokka baabadde tebannakomawo, omulamuzi Kisaakye n'akomawo yekka mu weema okusoma ensala ye mwe yagaanidde okukkiriziganya n'ebyasaliddwaawo banne.\nYabadde yaakatuula, abaserikale ne bajja ne batwala fayiro zonna omwabadde n'eya Kisaakye. Abakola ku byuma nabo bazze ne baggyako emizindaalo Kisaakye kwe yabadde alina okwogerera era omulamuzi Kisaakye n'asigala mu ntebe nga yeewuunya\nebigenda mu maaso.\nBalooya bonna baakomyewo okuva mu kafubo ke baabaddemu mu ofiisi ya Ssaabalamuzi gye baabadde bayitiddwa era olwayingidde weema, omulamuzi Kisaakye mwe yabadde atudde, baakuttemu byabwe ne bagenda.\nWabula bbo balooya ba NUP abaabadde bakulembeddwa Samuel Muyizzi baasigaddewo okuwulira ensala ya Kisaakye. Omulamuzi Kisaakye yagambye nti: Fayiro omuli ensala yange bagiwambye nga bakolera ku biragiro bya Ssaabalamuzi Dollo era balamuzi bannange basazeewo obutanneegattako nga nsoma ensala yange ku lw'ensonga zaabwe yadde nga nze mbaddewo nga basoma ensala eyaabwe.\nSimanyi lwaki Ssaabalamuzi asazeewo okukozesa enkola ey'effujjo bw'etyo. Yalinze bamukomezeewo fayiro ye nga buteerere okutuusa lwe yeesitudde n'agenda okugyekimira kyokka era teyagifunye.\nYazze akutte fayiro endala gye yayogeddeko nga "Draft" ekitegeeza "empapula kwe yabagira ensala ye" n'agamba nti "Eno gye ng'enda okusoma".\nYasoose kugamba nti Dollo n'abalamuzi abalala baabadde baagala asooke abawe ensala ye bagiyitemu nga tannagisoma kye yagaanyi okukola ng'agamba nti wadde mpisa ya kkooti okuwa ku balamuzi banno ensala yo, naye bwe kiba tekikoleddwa tewaliiwo\ntteeka lyonna mulamuzi ly'aba amenye.\nYagambye nti bwe yali aweebwa obulamuzi ku kkooti ey'oku ntikko mu 2009, yalayira okukuuma Ssemateeka era n'akuba n'ebirayiro by'obulamuzi era y'ensonga lwaki yasazeewo okujeemera ebiragiro ebyabadde bimuweereddwa Dollo kubanga yakirabye nga tebiri mu mateeka. Dr. Kisaakye mu balamuzi 9 ababadde mu musango y'abasinga obuyigirize n'obumanyirivu.\nNga Pulezidenti Museveni alonda Dollo okubeera Ssaabalamuzi, omulamuzi Kisaakye y'omu ku baali mu lwokaano naye teyasobola kuyita mu kakung'unta.\nOmwogezi w'essiga eddamuzi, Solomon Muyita yagambye nti ensala ya Kisaakye tebagibala era ne mu biwandiiko bya kkooti teriimu, okutuusa ng'eyise mu mitendera emituufu.\nYagambye nti ssi kituufu nti fayiro ya Kisaakye yawambiddwa n'ategeeza nti abalamuzi\nomunaana bwe baasabye Kisaakye ensala ye n'atagibawa ne kisalibwawo agiwe olunaku olulala Ssaabalamuzi lw'anaaba alonze.\nYagambye nti olunaku olwo Ssaabalamuzi bw'anaalulonda, Kisaakye n'ajja ne balamuzi banne n'awa ensala ye, olwo ng'eryoka eyingizibwa mu "likodi" za kkooti ey'oku ntikko.\nMuyita yagambye nti Kisaakye kye yakoze tekwabadde kuwa nsala kubanga Ssaabalamuzi yabadde amaze okutegeeza balooya b'enjuyi zombi nti kkooti eyongezeddwaayo okutuusa olunaku lwe balibategeeza.\nYawunzise nti ekyabaddewo bakitunuulira ng'olukungaana lwa bannamawulire.\n‘SIKKIRIZIGANYA NA NSALA YA BANNANGE'\nMu nsala ya Kisaakye yagambye nti takkiriziganya na nsala y'abalamuzi banne omunaana bwe baagaana Bobi okumwongera ennaku okumalayo obujulizi bwe bwonna n'agamba nti abalamuzi baabuusa amaaso nti Kyagulanyi yamala ennaku 10 nga bamusibidde mu nnyumba ye n'atasobola kukwatagana bulungi ne balooya ssaako abajulizi be okwetegekera omusango.\nYagambye nti emyaka 35 Museveni gy'amaze mu buyinza yabadde alonda aduumira amagye n'akulira poliisi ate abapoliisi n'amagye be baali mu maka ga Bobi nga tebamukkiriza kufuluma ekitegeeza nti byonna bye baali bakola Museveni yali abimanyiiko nga mu mbeera eno baali banyigiriza Bobi ku lw'obulungi bwa Museveni.\nEnsala ya Kisaakye era yalaze nti Kyagulanyi yalina okukkirizibwa okukola ennongoosereza mu mpaaba ye kubanga obuvunaanyizibwa Ssemateeka bwe yawa kkooti mu musango ogw'ekika ekyo busukka ku kuwuliriza obuwuliriza omusango wabula ne butuuka ne ku kubuuliriza.\nYagasseeko nti emisango egy'ekika kyekimu egizze giwaabibwa, kkooti ezze ekkiriza abawaabi okulongoosa empaaba yaabwe n'okwongerayo obujulizi.\nYalaze nti bwe kiba nga kkooti yakkiriza Amama Mbabazi okutereeza n'okwongera obujulizi mu musango gwe ogwa 2016 ate nga teyayisibwa mu ngeri Kyagulanyi gye yayisibwamu ey'okusibirwa awaka, kuba kwekuba ndobo okugaana Kyagulanyi okukola kyekimu mu 2021.\nOwa UPDF agobeddwa mu magye lwa kusobya ku muwala\nAbali ku gw'okutta Omuzungu balagiddwa okwewozaako\nBlack olubuto lumutabukidde: Talabiseeko mu kkooti


Amatendekero g’abasomesa agagaba degree gasigazzaayo emyezi ebiri gatandike – CBS FM\nAmatendekero g’abasomesa agagaba degree gasigazzaayo emyezi ebiri gatandike\nMinistry y’eby’enjigiriza erangiridde nti enteekateeka empya eyatuumibwa Uganda National Institute for Teacher Education, (UNITE), ng’eno yegenda okusikira amatendekero gonna agasomesa abasomesa ba primary aga PTC ne NTC nti etandika mwaka guno.\nMu nteekateeka eno abasoma obusomesa bwa primary ne secondary bateekeddwa okufuluma nga bali ku ddaala lya degree.\nMinistry y’eby’enjigiriza egamba nti eyagala kumalirawo ddala enkola y’okufulumya abasomesa nga tebalina degree, kyokka nti amatendekero ga Primary Teachers College, (PTC), agabaddewo tegalina busobozi kusomesa basomesa kufuluma nga balina degree.\nEttendekero lya Shimoni Core Primary Teachers College, lyerimu ku gagenda okukyusibwa okufuuka Uganda National Institute for Teacher Education (UNITE).\nMu nteekateeka eno empya, Shimoni Core PTC, yakutwalibwa e Nkokonjeru olwo awabadde Shimoni kifuuke ekitebe ekikulu ekiroondoola amatendekero gano ekya UNITE.\nWaliwo amatendekero amalala 5 okuli Muni, Kaliro, Kabale, Mubende ne Unyama, agawedde okulambula, nga geegamu ku gagenda okuyingizibwa mu nteekateeka eno, okusomesa abasomesa ba primary ne secondary.\nTukitegeddeko nti akakiiko ka ‘task force’ mu ministry y’eby’enjigiriza akali mu nteekateeka eno, kaawaddeyo ebigenda okusomesebwa mu nkola eno eri National Council for Higher Education okubakkiriza okutandika okugateekesa mu nkola.\nRev. Fr. Adrian Katarikawe ayogerera olukiiko lwa Task force, agamba nti buli ekyetaagisa kyonna kiwedde nga kati balinze mwezi gwa July omwaka guno 2022 okusoma okusomesa abayizi mu nteekateeka eno kutandike.\nGovernment ebadde n’amatendekero ga PTC 46, nga kisuubirwa nti amatendekero 23 ku gano, gakufuulibwa gaabyamikono munkola eya Technical Vocational Education and Training (TVET).\nAgasigadde gakufuulibwa masomero ga secondary, amalala ga primary.\nDr. Denis Mugimba ayogerera ministry y’eby’enjigiriza, agamba nti okusalawo ku nsonga eno kwakukolebwa omwaka ogujja, nga bamaze okulaba amatendekero agassidswa mu nkola ya UNITE gyeganaaba gatambulamu.\nAssociate Prof Namubiru Proscovia, omu ku bakulembeddemu enteekateeka eno, agamba nti amatendekero ga PTC gabadde galina obunafu bungi mu kufulumya abasomesa abatuukana n’obukugu obwetaagisa, so ng’abasomesa bakola kyamaanyi mu kusitula omuyindo gw’ebisomesebwa n’ebyenjigiriza byonna okutwaliza awamu.\nOno era annyonyodde nti kigenda kuyambako okutereeza omutindo gw’abasomesa abakufulumizibwa, nga bagala n’omulimu gwabwe.\nGovernment yawa nsalessale wa myaka 10 okuva mu 2018, okuba nti abasomesa bonna mu ggwanga abaagala okusigala mu buweereza, balina okubeera ku mutendera gwa degree.


Bukedde Online - MV Kalangala eri mu kugezesebwa\nEmmeeri ya MV Kalangala.\nEMMEERI ya MV Kalangala yazzeemu okukola wabula ng'eri mu kugezesebwa oluvannyuma lw'okugisiba yingini zaayo.\nEmmeeri eno erina yingini bbiri wamu ne jjerereeta bbiri wabula nga byonna biriko obukwakkulizo mu nkola yaabyo .\nBuli mmeeri eno lw'eweza essaawa 10,000 ng'etambula ku mazzi, yingini zaayo ziba zirina okusumululwa n'okuzekebejja .\nEbadde tekola okumala ekiseera era ng'abalambuzi n'abantu abalala abava ku luuyi lw'e Ntebe okudda ku bizinga e Kalangala babadde beeyambisa maato ate abalala nga bakozesa luuyi lw'e Masaka awali ebidyeri ebibiri ebiddukanyizibwa kkampuni ya Kalangala Infrastructure Services (KIS) ku lwa gavumenti nga bino bya bwereere.\nWilly Lugoloobi ssentebe wa disitulikiti y'e Kalangala yagambye nti baamaze okutuukirira UNRA okubassa mu nteekateeka y'okufuna ekidyeri ekirala ekinene okusobola okukola ku bantu abangi abava n'okudda ku bizinga.\nMV Kalangala esimbula okuva e Nakawogo mu Ntebe ku ssaawa 8:00 ezolweggulo okudda e Lutoboka- Kalangala gy'etuuka ku ssaawa nga 11:00 ez'akawungeezi era ng'eno gy'esula n'esimbula enkeera ku ssaawa 2:00 okudda e Nakiwogo.\nFr. Ssajjabbi annyonnyodde obulombolombo obukoleddwa ku Ssaabasumba


Bukedde Online - Trump baamwanirizza na kwekalakaasa e Bungereza: Yeekoze obusolosolo ne Theresa May\nTrump baamwanirizza na kwekalakaasa e Bungereza: Yeekoze obusolosolo ne Theresa May\nBiibino ebibuuzo ebisigadde mu ddiiro ku...\nAba Zimbabwe basuze balinda ebinaava mu kalulu...\nPULEZIDENTI wa Amerika, Donald Trump, ali ku bugenyi obw’ennaku ennya mu Bungereza yatuukidde mu kwekalakaasa ng’Abangereza abamu bagamba nti asaana kkomera.\nBwe yabadde asimbula okuva e Brussels baamubuuzizza ku ky’abantu abaabadde beekalakaasa n’ayanukula nti ye takirinaako buzibu, akimanyi abantu bangi e Bungereza bamwagala kubanga bamuwagira olw’okugoba abagwira gy’amanyi nti yeemu ku nsonga lwaki Bungereza eyagala kwabulira mukago gwa Bulaaya.\nYasoose kulabula nti Bungereza keyeetantala n’eva mu mukago gwa Bulaaya n’atiisa nti Amerika yaakusazaamu enkolagana yaabwe mu by’obusuubuzi. Yagenze okwogera bino ng’abantu mu Bungereza beeyiye ku nguudo bali mu kwekalakaasa bawakanya okukyala kwa Trump ewaabwe.\nBaabadde bakutte ebipande okuli ebigambo nga bakunga abakungu ba Bungereza beekandagge bave mu lukuηηaana mwe baabadde. Ebirala nga bivvoola Trump n’okumuvumirira nti musosoze mu langi.\nTrump bwe yabadde asimbula okugenda okusisinkana Katikkiro wa Bungereza Theresa May, yasoose kwogera n’Olupapula lw’amawulire The Sun n’alabula nti ssinga bagenda mu maaso n’enteekateeka y’okwabulira omukago gwa Bulaaya ne Amerika yaakukomya okukolagana ne Bungereza.\nYagambye nti emirundi mingi azze awabula May kyokka alabika okulabula kwe takututte ng’ekikulu. “Ssinga nali nze eyo ensonga nandigikutte mu ngeri ndala ey’ekisajja kikulu” Trump bwe yaggumizza.\nYajoogedde Abangereza omwabwe n’ategeeza nti okulonda May ku bwakatikkiro yali nsobi, nga ye yali asuubira nti eyali minisita w’ensonga z’ebweru Boris Johnson yandibadde Katikkiro wa nkizo kyokka kimwewuunyisa okubeera nti baamusuula era takyali mu gavumenti.\nTeyakomye awo, n’alumba meeya wa London, Sadiq Khan nti talina ky’akoze mu kulwanyisa obutujju.\nWano yabadde yaakava mu lukuηηaana lw’omukago gwa NATO gye yategeerezza nti agenda kukola kyonna ekisoboka okuzza emirembe mu Africa era mu kiseera kino amagye ga Amerika gali mu kutendeka magye mu mawanga ag’enjawulo mu Afrika okulwanyisa abatujju.\nYattukizza olutalo lwe ku bagwira n’agamba nti, okukkiriza obukadde n’obukadde bw’abagwira mu Bulaaya kyennyamiza.\nBano be bavuddeko obumenyi bw’amateeka okweyongera era kati bubuutikidde London n’ayongera okukolokota Meeya Khan nti bimulemye tasobola kubalwanyisa.\nEbigambo bino byonna olwagudde mu matu g’Abangereza, essungu ly’okuwanduka mu mpaka za World Cup baalimalidde ku Trump bwe baamulangidde obusosoze.\nMay bwe yatuuse okwogera naye n’akiggumiza nti Bungereza okwabulira omukago gwa Bulaaya gubeera mukisa nnyo gyebali okwongera okutumbula eby’obusuubuzi n’okutondawo emirimu.\nYagambye nti kijja kubayamba okuggyawo emiziziko egiteekebwawo omukago gwa Bulaaya okulemesa Bungereza okusuubulagana obutereevu ne Amerika ne bafundikira nga bateekayo kingi mu mukago ne gugasa n’abatalina kye bateekayo, bannansi ba Bungereza ne basigala nga tebafunyemu.\nTrump okugenda mu Bungereza ku bugenyi obw’ennaku ennya, yagenze ne mukyala we Melania Trump.\nNg’oggyeeko ennyonyi entongole eya Air Force One mw’atambulira eyatuukidde ku kisaawe kya Stansted Airport yagenze ne namunkanga Marine One eyamutambuzizza okugenda ku kitebe ky’Omubaka wa Amerika mu Central London era yeeyamubuusizza okugenda ku Lubiri Blenheim gye yasisinkanidde Katikkiro May ne bba Richard May gye baabagabulidde ekyeggulo makeke.\nYayaniriziddwa omubaka w’Amerika e Bungereza, Woody Johnson ng’ali ne minisita w’ebyobusuubuzi Liam Fox.\nOmuduumizi w’amagye ow’oku ntikko mu Amerika, yagenze n’abaserikale 1,000 okukuuma Trump n’akulemberwa emmotoka Cadillac gye baakazaako ‘The Beast’ etayitamu masasi.\nTRUMP YEEKOZE OBUSOLO\nYatuuse ne mukyala we eyabadde mu kiteeteeyi ekiwanvu ekya kyenvu, olwamaze okubaaniriza ne bakumba okugenda ku Lubiri, Trump n’ava ku mukyala we n’akwata Katikkiro wa Bungereza May ku mukono ne bakumba.\nMay yabadde mu kiteeteeyi ekimyufu ekiwanvu, olwamukutte omukono ne bba Richard May n’akwata Malenia Trump omukono ne bakumba okutuuka ku madaala we beekubisirizza ebifaananyi nga Trump bw’amwenyamwenya n’okuseka obuseko. May we yatambulidde ne Trump yalabiddwa ng’amussa enseko.


Ebya Rwanda: Baakumala emyezi ebiri nga baggadde ensalo\nRWANDA egambye nti eky’okuggala ensalo e Katuna kigenda kumala emyezi ebiri era tekisaanidde kutabulwatabulwa n’obutakkaanya bwe balina ne Uganda obuva ku kutulugunya bannansi baabwe, okusirikira ababayeekera n’okudobonkanya ebyenfuna yaayo.\nObutakkaanya bw'amawanga gombi bwatuuse ne mu Palamenti ya Uganda eggulo ababaka ne beesala akajegere nga baagala Gavumenti ya kuno ennyonnyole obuzibu bw'erina ne Rwanda.\nSipiika Rebecca Kadaga naye n'alya mu ttama ng'agamba Katikkiro wa Uganda Dr. Ruhakana Rugunda okujja mu Palamenti ku Lwokuna annyonnyole ababaka ekigenda mu maaso.\nOmumyuka asooka owa Katikkiro Gen. Moses Ali yagambye nti Gavumenti ekyakung'aanya amawulire ejje etegeeza Palamenti ekituufu.\nYe Minisita w'ensonga z'ebweru e Rwanda Dr. Richard Sezibera yagambye bannamawulire e Kigali eggulo, nti eby'okuggalwa kw'ensalo y'e Katuna tebisaanidde kutabulwamu bintu birala Rwanda by'evunaana Uganda.\n"Oluguudo lw'e Katuna luliko obuzibu kuba lufunda era lukolebwa ng'okulumaliriza kusuubira kubaawo mu May w'omwaka guno", Sezibera bwe yagambye n'ayongerako nti kino kye kyakyusizza biroole okubiggya e Katuna ne biragirwa okuyitira e Kyanika n'e Kakitumba.\nWabula nga kino tekisaanidde kutabikibwamu bya Uganda kutulugunya bannansi b'e Rwanda, okubakwata, okubaggalira olumu n'okubattikka n'ebazzaayo wamu n'okusirikira abayeekera eggwanga n'okuwamba ebyamaguzi byayo ebirudde nga byogerwako.\nEggulo we bwazibidde ensalo z'e Mirima zokka ze zaabadde zikolako akatono. Omusasi waffe eyatuuse mu kitundu kino ku ssaawa 6:00 ez'emisana teyalabye ku bbaasi eva Rwanda n'emu ng'ereeta basaabaze mu Uganda.\nTuleera ne loole ezeetisse amatooke, obuwunga, emiyembe n'ebirala ebyokulya okuva mu Uganda byabadde tebikkirizibwa kusala kuyingira Rwanda.\nEbimotoka byokka ebyetisse seminti, emitayimbwa n'ebirala ebitali byakulya bye byabadde bisala okuyingira e Rwanda kyokka nga nabyo bikolebwako kasoobo.\nN'obugaali maanyi ga kifuba olumu obusaza amatooke n'ebyokulya ebitonotono tebikkirizibwa kati. Akatawuni k'e Mirama konna kaabadde tekaliimu bulamu.


Bukedde Online - Kanyama eyatta musangi we mu bbaala alaajanye\nKanyama eyatta musangi we mu bbaala alaajanye\nNawa pulezidenti akatambi akafa ku ky'okut...\nAdded 16th June 2018\nOMUVUBUKA Ivan Kamyuka eyakuba musangi we mu bbaala bwe baali balwanira omukazi yeeyamye okulabirira abaana b’omugenzi kkooti bw’emusingisizza omusango gw’okutta mu butanwa.\nIvan Kamyuka ng'ali mu kkooti\nKamyuka ng’ayita mu looya we, Henry Kunya ategeezezza kkooti nti mwetegefu okulabirira abaana b’omugenzi Jonny Ahimbisibwe bonna be yaleka kubanga n’omu gwe yali yazaala mu mukyala we Nina Nyarwaka (eyavaako obuzibu) y’abadde amulabirira.\nWabula kino omulamuzi Wilson Kwesiga akigaanye n’agamba nti asooke akkaanye n’abooluganda lw’omugenzi kuba bandiba nga nabo basobola okulabirira abaana. Okwogera bino yabadde asaba omulamuzi okumuwa ekibonerezo ekisaamusaamu mu kifo ky’okusibwa obulamu bwe bwonna.\nKamyuka abadde avunaanibwa omusango gwa butemu naye omulamuzi agambye nti okusinziira ku bujulizi obuliwo, yatta Ahimbisibwe mu butali bugenderevu kubanga yali ataasa mukyala we, Nina okuva ku Ahimbisibwe eyali amukuba.\nOkusinziira ku bujulizi kkooti bwe yeesigamyeko okumusingisa omusango, omugenzi Ahimbisibwe ye yacookooza Kamyuka bwe yakuba mukazi we Nina era mu kumutaasa Kamyuka yakuba omugenzi n’afa. Bino byali mu bbaala ya Guvnor mu 2015.\nWabula omulamuzi agambye nti eky’okuba nga Kamyuka yali ataasa mukazi we tekimuggyaako musango kubanga yagenda okulwanagana n’omugenzi ng’olutalo wakati wa mukazi we ne Nina lwawedde dda ate yakozesa amaanyi mangi mu kumukuba ekyamuviirako okufa.\nKati kkooti erindirira nteeseganya wakati wa Kamyuka n’abehhanda z’omugenzi ku nsonga y’okulabirira abaana be olwo omulamuzi alyoke amuwe ekibonerezo.\nOmulamuzi alabudde kamyama avunaanibwa okufumita omusuubuzi eccupa n'amutta\nManeja wa Guvnor alumirizza kanyama okutta omuntu\nKanyama Kamyuka eyasse omusuubuzi mukambwe ku batunuulira mukazi we!


1 Samuel 23 APSD-CEB - 1 Samwiri 23 LCB\n1 Samwiri 23:1-29\n123:1 Yos 15:44Awo Dawudi bwe yategeezebwa nti, “Laba, Abafirisuuti balwana ne Keyira, era banyagulula amawuuliro,” 223:2 nny 4, 12; 1Sa 30:8; 2Sa 5:19, 23ne yeebuuza ku Mukama nti, “Ŋŋende nnumbe Abafirisuuti abo?” Mukama n’amuddamu nti, “Genda olumbe Abafirisuuti owonye Keyira.” 3Naye abasajja ba Dawudi ne bamugamba nti, “Wano mu Yuda tuli mu ntiisa. Naye ate bwe tuligenda e Keyira okulwanyisa Abafirisuuti, kiriba kitya?”\n423:4 Yos 8:7; Bal 7:7Dawudi n’addayo nate okwebuuza ku Mukama. Mukama n’amuddamu nti, “Golokoka oserengete e Keyira, kubanga ŋŋenda kuwaayo Abafirisuuti mu mukono gwo.” 5Awo Dawudi n’abasajja be ne balaga e Keyira, ne balwana n’Abafirisuuti, ne batwala ente zaabwe, era ne batta bangi ku bo. Dawudi n’awonya abatuuze b’e Keyira. 623:6 1Sa 22:20Mu biro ebyo Abiyasaali mutabani wa Akimereki bwe yaddukira eri Dawudi e Keyira, yagenda ne kkanzu ey’obwakabona eyitibwa efodi.\n7Sawulo n’ategeezebwa nti Dawudi agenze e Keyira, n’ayogera nti, “Katonda awaddeyo Dawudi mu mukono gwange, kubanga Dawudi yesibiddeyo, bw’ayingidde mu kibuga ekiriko wankaaki ow’emitayimbwa.” 8Awo Sawulo n’akuŋŋaanya amaggye ge gonna okweteekerateekera olutalo, n’aserengeta e Keyira okuzingiza Dawudi ne basajja be.\n923:9 nny 6; 1Sa 22:20; 30:7Dawudi n’ategeera nga Sawulo ateekateeka okumukola akabi, n’agamba Abiyasaali kabona nti, “Leeta ekkanzu ey’obwakabona eyitibwa efodi wano.” 10Awo Dawudi n’ayogera nti, “Ayi Mukama Katonda wa Isirayiri, omuweereza wo awuliridde ddala Sawulo bw’ateekateeka okujja okusaanyaawo ekibuga Keyira ku lwange. 11Abatuuze b’e Keyira balimpaayo gy’ali? Era Sawulo anaaserengeta n’ajja, ng’omuweereza wo bw’awulidde? Ayi Mukama, Katonda wa Isirayiri, nkwegayiridde, tegeeza omuweereza wo.”\n1223:12 nny 20Dawudi n’addamu n’abuuza nti, “Abasajja b’e Keyira balimpaayo nze n’abasajja bange eri Sawulo?”\nMukama n’amuddamu nti, “Balibawaayo gy’ali.” 1323:13 1Sa 22:2; 25:13Awo Dawudi n’abasajja be, abawera nga lukaaga ne bava e Keyira, ne batambulatambulanga wano ne wali nga tebalina kifo kyankalakkalira. Sawulo bwe yategeezebwa nga Dawudi adduse okuva mu Keyira, n’atagendayo.\n1423:14 a Yos 15:24, 55 b Zab 54:3-4 c Zab 32:7Dawudi n’abeera mu bifo eby’eddungu, mu nsi ey’ensozi mu ddungu ery’e Zifu. Sawulo n’anoonyanga Dawudi buli lunaku, naye Katonda n’atamuwaayo mu mukono gwe. 15Dawudi ng’ali mu ddungu ery’e Zifu mu kibira ky’e Kolesi, n’ategeera nga Sawulo amunoonya okumutta. 1623:16 1Sa 30:6Awo Yonasaani mutabani wa Sawulo n’agenda eri Dawudi mu kibira, Kolesi, okumugumya mu Mukama. 1723:17 1Sa 20:31; 24:20N’amugamba nti, “Totya, kubanga kitange Sawulo talikukola kabi n’akamu. Gwe oliba kabaka wa Isirayiri, nze ne mbeera omumyuka wo, era n’ekyo kitange akimanyi.” 1823:18 1Sa 18:3; 20:16, 42; 2Sa 9:1; 21:7Awo bombi ne bakola endagaano mu maaso ga Mukama, n’oluvannyuma Yonasaani n’addayo ewuwe, Dawudi n’asigala mu kibira.\n1923:19 a 1Sa 26:1 b Zab 54 c 1Sa 26:3Awo ab’e Zifu ne bambuka eri Sawulo e Gibea ne bamutegeeza nti, “Okimanyi nga Dawudi yeekwese mu ffe mu kibira ky’e Kolesi, ku lusozi Kakira oluli ku luuyi olw’obukiikaddyo obwa Yesimoni? 2023:20 nny 12Kaakano, ayi kabaka, serengeta mu bbanga lyonna ly’onoosiima, tujja kumuwaayo gy’oli.”\n2123:21 1Sa 22:8Sawulo n’abaddamu nti, “Mukama abawe omukisa, olw’okunkwatirwa ekisa. 22Mugende mweyongere okwetegereza, mumanye, mulabe n’ebifo gy’atera okutambulira, n’abamulabayo, kubanga bantegeeza nti mujagujagu nnyo. 23Noolwekyo munoonye mu bifo mwe yeekweka munkomezeewo amawulire amakakafu. Bw’anaabeera mu kitundu ekyo eky’ensi nnaagenda nammwe munoonye mu bika byonna ebya Yuda.”\n2423:24 Yos 15:55; 1Sa 25:2Awo ne bagolokoka ne bakulemberamu Sawulo ne bagenda e Zifu. Mu biro ebyo Dawudi n’abasajja be baali mu ddungu ery’e Mawoni mu Alaba ku luuyi olw’obukiikaddyo obwa Yesimoni. 25Awo Sawulo n’abasajja be ne bagenda okumunoonya. Dawudi n’akiwulira, kyeyava aserengeta awali olwazi mu ddungu ery’e Mawoni n’abeera eyo. Sawulo bwe yakiwulira n’agenda mu ddungu ery’e Mawoni okumunoonya.\n2623:26 Zab 17:9Sawulo n’ayambukira ku luuyi olumu olw’olusozi, Dawudi ne basajja be ne bambukira ku luuyi olulala, nga banguwa okudduka Sawulo. Naye Sawulo ne basajja be bwe baali nga banaatera okuzingiza Dawudi n’abasajja be, 27ne wajja omubaka eri Sawulo ng’agamba nti, “Yanguwako! Abafirisuuti balumbye ensi.” 28Awo Sawulo n’alekayo okunoonya Dawudi, n’agenda okulwanyisa Abafirisuuti. Ekifo ekyo kyekyava kituumibwa Serakammalekosi. 2923:29 2By 20:2Awo Dawudi n’avaayo n’agenda n’abeera mu bifo ebya Engedi.\nLCB : 1 Samwiri 23


Bukedde Online - Bawambye omuwala mu Kampala ne bamutta\nBawambye omuwala mu Kampala ne bamutta\nEngeri omukuumi gye yakubyemu bboosi we essasi...\nBbanka enkulu emenyewo byebaayogera ku kuggala...\nAdded 17th November 2018\nOmufaliso kwe baatadde omulambo gwa Kebirungi (ku ddyo) ne bagukumako omuliro.\nABATEMU bayingiridde omuyizi wa MTAC e Nakawa abadde asoma diguli eyookubiri ne bamusiba emiguwa ku kitanda ne bamusobyako ne baleka nga bamutuze. Abatemu baasoose kumukubira ssimu n’ajja ku ggeeti we baamuwambidde ne bamuzza mu nju mwe baamuttidde.\nBwe bamaze okumutta, ennyumba ye baagikumyeko omuliro okubuza obujulizi kyokka baliraanwa bwe baalabye omuliro ne bakubira poliisi eyazudde omulambo gwa Imacculate Kebirungi nga gusibiddwa ku kitanda gwambuddwa engoye. Kebirungi abadde muyizi ku Management and Advisory Training Center (MTAC) e Nakawa ng’asoma diguli eyookubiri era abadde mukozi mu kitongole ky’amazzi ekya National Water and Sewerage Corporation (NWSC).\nVivian Newumbe omwogezi wa NWSC yagambye nti, Kebirungi abadde yaakabegattako wiiki nga ssatu emabega ng’akyali mu kutendekebwa ku ttabi lyabwe ery’e Luzira. Abatemu okuyingira mu muzigo gwa Kebirungi ku Neptune Avenue poloti 21 e Mbuya, ku Lwokuna, tewali wadde muliraanwa eyabalabye era tewali yawulidde wadde enduulu.\nBaamutadde ekigoye mu kamwa ne bakola ebyambyone byonna nga tewali awulira. Dayirekita w’ekitongole kya poliisi ekizikiza omuliro n’okudduukirira abagudde ku bibamba, Joseph Mugisa yagambye nti, abatemu basoose kutta Kebirungi olwo ne bakuma omuliro okubuzaabuza obujulizi.\nOkusinziira ku baserikale ba poliisi abaalabye ku mulambo gwa Kebirungi nga tegunnatwalibwa mu ggwanika e Mulago, enkwagulo ne laama z’engalo z’abatemu zaabadde zirabika bulungi ku mubiri gwe. “Omwana baamuttidde mu maanyi, baamusibye emikono n’amagulu ne bamubamba ku kitanda ne bakola byonna bye baagala ne bamutuga ate ne baagala n’omulambo bagwokye”, omu ku baserikale abaatuuse we battidde Bukedde 5 AMAWULIRE Lwamukaaga November 17, 2018 Kebirungi bwe yategeezezza.\nPOLIISI ERINA W’ETANDIKIRA Omwogezi wa poliisi mu Kampala n’emiriraano Lucas Owoyesigyire yagambye nti, balina we basobola okutandikira era baakutte abantu basatu babayambeko mu kunoonyereza.\nYagasseeko nti,banoonya muganzi wa Kebirungi, Solomon Okello gwe bateebereza nti yandiba nga alina ky’amanyi ku ttemu lino. Ku Lwokuna akawungeezi, amagye gaakoze omuyiggo oluvannyuma lw’okukizuula nti, Okello yabadde afulumye eggwanga ng’ali Kenya ayagala kudduka. Baakubidde ab’obuyinza mu Kenya essimu Okello n’akwatibwa ku kisaawe ky’ennyonyi ekya Jomo Kenyatta Airport.\nENNYUMBA YONNA BAAGITANKUDDE We twatuukidde ku muzigo gwa Kebirungi twasanze bataddewo omukuumi. Emiryango waliwo kalina etannaggwa ate emmanju we wali emizigo w’abadde asula. Munda mu muzigo gwa Kebirungi twasobodde okulingizaamu. Abatemu omuliro baagukumidde ddala ku mufaliso okwabadde omulambo okwanguya okubuza obujulizi.\nEnnyumba yonna yabadde etankuddwa nga buli kimu kisuuliddwa waakyo. Omu ku baserikale abakuhhaanya obujulizi yagambye nti, ennyumba baagisanze nzigule. Oluvannyuma lw’okutwala omulambo, baataddewo omuserikale akuumawo era omuzigo gwa Kebirungi gwasibiddwaako akaguwa ka poliisi akalaga nti kifo ekyo wazziddwaawo omusango era tabakkiriza kusaalimbirawo\nObubaka bw’oku ssimu bumutadde mu kattu\nCAO bamuggalidde lwa nsaasaanya


Olubereberye 1 LBR - Ku lubereberye Katonda yatonda - Bible Search\nOlubereberye int Olubereberye 2\n1Ku lubereberye Katonda yatonda eggulu n'ensi.- 2Ensi yali njereere nga yeetabuddetabudde; n'ekizikiza nga kibisse kungulu ku buziba, n'Omwoyo gwa Katonda nga guseeyeeya ku ngulu ku mazzi.- 3Katonda n'ayogera nti, “Wabeewo ekitangaala.” Ne wabaawo ekitangaala.- 4Katonda n'alaba ng'ekitangaala kyali kirungi; ne Katonda n'ayawula ekitangaala ku kizikiza. 5Katonda ekitangaala n'akiyita emisana, n'ekizikiza n'akiyita ekiro. Ne buba akawungeezi, ne buba enkya, olwo lwe lunaku olw'olubereberye.\n6Katonda n'ayogera nti, “Wabeewo ebbanga wakati mu mazzi, lyawule amazzi n'amazzi.”- 7Katonda n'assaawo ebbanga n'ayawula amazzi agali wansi w'ebbanga n'amazzi agali waggulu mu bbanga; era ne kiba bwe kityo. 8Katonda ebbanga n'aliyita eggulu. Ne buba akawungeezi, ne buba enkya, olwo lwe lunaku olw'okubiri.\n9Katonda n'ayogera nti, “Amazzi agali wansi w'eggulu gakuŋŋaanire mu kifo kimu, olukalu lulabike.” Era ne kiba bwe kityo.- 10Katonda olukalu n'aluyita ensi, n'ekkuŋŋaaniro ly'amazzi n'aliyita ennyanja. Katonda n'alaba nga birungi. 11Katonda n'ayogera nti, “Ensi emere ebimera: ebimera ebizaala ensigo, n'emiti egy'ebibala ebya buli ngeri ku nsi egizaala ebibala ebirimu ensigo.” Era ne kiba bwe kityo.- 12Ensi n'emera ebimera, ebimera ebizaala ensigo eza buli ngeri, n'emiti egya buli ngeri egizaala ebibala ebirimu ensigo. Katonda n'alaba nga kyali kirungi. 13Ne buba akawungeezi, ne buba enkya, olwo lwe lunaku olw'okusatu.\n14Katonda n'ayogera nti, “Wabeewo ebyaka mu bbanga ery'eggulu, byawulenga emisana n'ekiro, era bireteewo obubonero n'ebiro n'ennaku n'emyaka; 15era bibe ebyaka mu bbanga ery'eggulu, okuwa ekitangaala ku nsi.” Era ne kiba bwe kityo. 16Katonda n'akola ebyaka bibiri ebinene; ekyaka ekisinga obunene okufuganga emisana, n'ekyaka ekitono okufuganga ekiro, era n'akola n'emmunyeenye.- 17Katonda n'abiteeka mu bbanga ery'eggulu byakenga ku nsi, 18bifugenga emisana n'ekiro, era byawulenga ekitangaala n'ekizikiza. Katonda n'alaba nga kyali kirungi.- 19Ne buba akawungeezi, ne buba enkya, olwo lwe lunaku olwokuna.\n20Katonda n'ayogera nti, “Amazzi gazaale ebitonde ebiramu bingi nnyo, era n'ebinyonyi bibuuke waggulu ku nsi mu bbanga.” 21Katonda n'atonda balukwata abanene, na buli kitonde ekiramu ekyewalula, amazzi kye gaazaala mu ngeri zaakyo, na buli ekibuuka ekirina ebyoya mu ngeri yaakyo. Katonda n'alaba nga kyali kirungi.- 22Katonda n'abiwa omukisa n'ayogera nti, “Mweyongere mwale, mujjuze amazzi ag'omu nnyanja, era n'ebinyonyi byeyongere mu nsi.” 23Ne buba akawungeezi, ne buba enkya, olwo lwe lunaku olw'okutaano.\n24Katonda n'ayogera nti, “Ensi ereete ebirina obulamu ebya buli ngeri: ente n'ebyewalula, n'ensolo ez'omu nsiko eza buli ngeri.” Era ne kiba bwe kityo. 25Katonda n'akola ensolo ez'omu nsiko eza buli ngeri, n'ente eza buli ngeri, na buli ekyewalula ku nsi ekya buli ngeri. Katonda n'alaba nga kyali kirungi. 26Awo Katonda n'ayogera nti, “Tukole omuntu mu kifaananyi kyaffe, mu ngeri yaffe, afugenga eby'omu nnyanja n'ebinyonyi eby'omu bbanga, n'ente, n'ensolo ez'omu nsiko, na buli ekyewalula ku nsi.”- 27Bw'atyo Katonda n'atonda omuntu mu kifaananyi kye, mu kifaananyi kya Katonda mwe yabatondera; omusajja n'omukazi bwe yabatonda.-\n28Katonda n'abawa omukisa, era Katonda n'abagamba nti, “Mweyongerenga mwalenga, mujjuze ensi mugifuge; mufugenga eby'omu nnyanja n'ebinyonyi eby'omu bbanga, na buli ekirina obulamu ekitambula ku nsi.”- 29Katonda n'ayogera nti, “Laba, mbawadde buli kimera eky'ensigo ekiri ku nsi, na buli muti ogubala ekibala ekirimu ensigo, binaabanga mmere yammwe.- 30N'eri buli nsolo ey'oku nsi, na buli kinyonyi eky'omu bbanga, na buli ekyewalula ku nsi, ekirimu omukka omulamu, mbiwadde buli kimera okuba emmere.” Era ne kiba bwe kityo.- 31Katonda n'alaba buli kye yali akoze; era, laba, nga kyali kirungi nnyo. Ne buba akawungeezi, ne buba enkya, olwo lwe lunaku olw'omukaaga.-


Bukedde Online - Ebyobulimi byongeddwa ssente\nOmusolo ku mafuta ne sigala gulinnye ate...\nEbyokwerinda biweereddwa obuwumbi 1,588\nMinisita w’ebyobulimi, Vincent SSempijja (ku kkono) yali atwalidde ab’e Kalungu Abajapani okukulaakulanya ebyobulimi mu 2015.\nGAVUMENTI eyongedde ensimbi mu byobulimi bw’etaddemu obuwumbi 823 n’obukadde 420 okuva ku buwumbi 479 n’obukadde 960 ze yateekamu omwaka oguwedde.\nEmbalirira eyongedde okulaga ng’abantu abalya ku bulimi obutereevu bwe beeyongedde nga mu kubala abantu n’amayumba okwa 2014 kwalaga nti amaka agayimirirawo ku bulimi gaalinnya okuva ku 68 okudda ku 69 ku buli 100.\nWabula bano okusinga babeerawo ku kulima mmere ya kulya sso si kukolamu nsimbi. Kyokka wakyaliwo obuzibu mu bulimi, kuba abalimi bafuna amakungula matono ddala nga kino kiva ku butamanya kukozesa ttaka, okuba nga bakyali ku nnima ey’akasimo ne batakozesa tulakita, obutakoesa bigimusa, obutamanya nnima ya mulembe, enkyukakyuka mu mbeera z’obudde n’ensonga endala.\nWabula enkola y’amagye okudda mu bulimi eya Operation Wealth Creation (OWC) eyongeddemu ku mbavu mu bulimi mu kugaba endokwa z’emmwaanyi obukadde 65, ez’amajaani obukadde 48, kalittunsi obukadde 4, okwo gattako n’ensigo ez’omulembe n’ensolo ez’olulyo.\nOkusima ebidiba mu bitundu gye bettanira okulunda n’okulwanyisa endwadde nakyo kikoleddwaako. GAVT. BY’EGENDA OKUSSAAKO ESSIRA Okuwa abalimi eddagala ly’ebirime, endokwa ez’omulembe n’ensolo ez’olulyo.\nOkwongera okunyweza amateeka ku bisolo, okulwanyisa endwadde mu bisolo n’okuteekawo ebyuma ebisobola okuzuula endwadde zino amangu mu Gavumenti ez’ebitundu ne Gavumenti eya wakati. Okwongera okunoonyereza ku birime.\nOkuzimba enkola ezifukirira ebirime mu bitundu eby’enjawulo n’okuteekawo ttanka ezitereka amazzi ag’okufukirira. Okulaba ng’abalimi basobola okukwata obulungi ebirime bye bakungudde ne balemwa okufi irwa, era bajja kuwolebwa ensimbi.\nOkuteekawo enkola eyamba abantu ssekinoomu abeenyigira mu bulimi nga bafuna ensimbi enkalu. Okuteekawo enkola abalimi mwe bagendera mu yinsuwa y’ebyobulimi okulaba nga bakendeeza okufi irwa.\nEbisuubirwa okutuukibwako amangu mu byobulimi kuliko, abalimi okwongera ku makungula, okwongera emmere mu maka n’ennyingiza y’abalimi n’okutunda ebintu ebweru. Obungi bw’emmwaanyi busuubirwa okweyongera okuva ku busawo obukadde 3 mu 600 okutuuka ku bukadde 20 mu mwaka 2020.


Bukedde Online - Mmange yafa alaba ttivvi\nOmukazi wa myaka 70 atuuziddwa ku Bulabirizi...\nKYANTWALIRA ebbanga lya myezi esatu nga sikikkiriza nti ddala maama yafa, namala kulaba nga sikyagula bintu bye namuguliranga olwo ne nzikiriza nti ddala si kirooto, mmange yanjabulira.\nEmmanuel Kigozi Ssempala 61, ow’e Ndejje Aidan anyumya ku nnyina omugenzi Maria Ludoviiko Namutoggo Ssempala nga yali mutuuze w’e Bukulula Masaka lwe yamwabulira nga November 22, 2010.\nNatandika okutegeera nga kitange yafa dda nga ndi ne maama kuba ewa kitange yanzaalayo nzekka. Bwe natandika oku¬soma maama yanona mwannyina okuva e Nkoni n’atandika okunsomesa ennukuta ezisookerwako.\nBwe nagenda mu pulayimale maama yankeezanga nnyo n’ansomosa omugga gw’e Kyannaggolo era nga nze omu ku baana abaasookanga ku ssomero. Bwe natuuka mu P.4 ne bampa ogw’okukubanga akade era kino nakibeeramu okutuuka mu P.7 nga nsoma ku St. Damian’s pulayimale.\nMaama yayagalanga nnyo nsome wadde nga yali teyasoma. Yafubanga okukebera ebitabo byange n’alaba oba bangolola butuufu oba ebintu mbigwa bugwi.\nMmange yali mukyala atasangika alemera ku kigambo kye. Olw’okuba nti yali yanzaala omu yantegeeza nti ajja kugumira okulya entula, amaluma ssaako n’okuyita obute okutuusa lwe ndimala okusoma era nga nvuddemu omuntu gwe yali ayagala era kino yakituukiriza.\nEbbanga nga lyetoolodde maama namuleka mu kyalo ne nzira mu Kampala olw’obuvunaanyizibwa bwe nalina.\nOlw’omukwano omungi gwe nalina eri maama bwe natandika okukola buli mwezi nga nnina okugenda e Masaka ne mmukyalira naye ng’ekisinga okunnyiiza nga buli kintu ky’omugulira akikwata n’akigaba. Nga bw’omubuuza lwaki akikola bwatyo akuddamu nti ye tasobola kubeera na bintu mu nnyumba ng’abalala tebalina.\nMMUGGYA MU KYALO\nMu 2001 maama lwe yatandika okulwalira ddala naye yali tahhambye. Waliwo ebintu bye nalina okukwasaganya e Masaka era nga ndi waakusula wuwe nga mbimalirizza. Nagula ebintu nga mulimu n’enva ne mbiweereza ewa maama olwo nze ne hhenda ku byange. hhenda okudda olw’eggulo nga kirabika maama ali bubi kuba n’okuggulawo oluggi yeewalula bwewaluzi kyokka ate nga tayagala ntegeere nti mulwadde. Nasiriikirira era nagenda okutunula ku mmeeza ng’ebintu bye naweerezza bikyali mu ntebe nga bwe byazze.\nMu kaseera ako saakola kintu kirala kyonna okuggyako okumuteeka mu mmotoka ne mmutwala ewa\nDr. Musisi e Bunamwaya n’amukebera gye yazuulira nti akalulwe kaali kalwadde. Baamujjanjaba n’atereera era awo saamukkiriza kudda mu kyalo nga ntya nti ayinza okufiira mu nju.\nNga wayise emyaka munaana yatandika okulumizibwa amagulu naye nga tegamugaana kukola mirimu gye. Namutwala e Mulago ne bamukebera amagulu omusawo gye yantegeereza nti baali tebalina kyakugakolera okuggyako okumusabira obusabizi obulumi bukkakkane.\nMAAMA AVA MU BULAMU BW’ENSI\nMu 2010 yatandika okugondera ddala nga bw’omanyi abakadde ekyampaliriza okumutwala ewa Dr. Kaboggoza ne bamukebera buli kimu nga talina tabbu.\nEkyammala enviiri ku mutwe ku lunaku olw’okusatu wiiki maama mwe yafiira yafunamu omusujja ne mmuddusa ew’omusawo n’agamba nti yali ajja kuterera era bwe twali tuva e Mulago olwatuuka e Wandegeya n’ahhamba nti, ‘Kale wanguliranga ku bbiya naye oba ensangi zino waba ki.’ Ne tudda awaka nga talina tabbu. Ku Lwomukaaga nagenda ne ngula buli kimu nga bwe nateranga okukola ne mbimutwalira era ne ndya naye ekyeggulo oluvannyuma ne mmusiibula.\nMu biseera ebyo yali amanyi n’okugaana emmere singa mpisaawo ennaku eziwera essatu nga sigenzeeyo era nga mmala kutuuka n’alyoka alya.\nKu Mmande nga navuddeyo ku Lwomukaaga nali waakugendayo naye ne nfuna abagenyi. Namukubira essimu ne mmugamba sigenda kusobola kugendayo ne mmuwa n’ensonga. Yanziramu nti, kale wabula mba ndi awo olweggulo mukwano gwange Zziwa n’ankubira essimu n’ahhamba nti, ‘Oliwa tugende tulabe ku maama?’ Ono namuddamu nti bw’oba oya¬gala okugenda okumulaba genda, bulijjo hhenda naawe?\nEkyanneewunyisa waayitawo essaawa nga emu yaddamu n’ankubira n’ahhamba nti naawe Ssempala tugende tulabe ku maama. Mu kaseera mpaawo kaaga hhenda okulaba nga mukyala wange ava mu kisenge amaze okwambala gomesi ne mmanya nti kirabika waliwo obuzibu naye tebaayagadde kuhhamba.\nNasiriikirira olwamala ne mmugamba tugende.\nBwe twatuuka e Nalumunye gye yali abeera ne tubuuza abaana ogubadde ne batugamba nti, abadde alaba ttivvi n’abayita n’abagamba nti bino ebizzeeko byammwe nze ebyange biweddeko. Bwe yeewunzika mu ntebe otulo ne tubeera ng’otumutwala ne bamuggyawo okumutwala mu kisenge yeebake nga naye agonda bulala. Baagenda okumutuusa mu kisenge nga mufu”.\nAwo we nakitegeerera nti okujjanjaba osobola naye obuyinza Mukama Katonda y’abulina. Kye nakola ne nkubira omusawo we eyahhamba nti, ‘Mmwe temumanyi muntu aba afudde kansooke nzije nkakase’, era bwe yajja n’akakasa nti afudde.\nTwakola enteekateeka ne tugenda ne mmuziika naye nga sikkiriza nti yafudde. Bonna abaali bammanyi engeri gye nali njagalamu maama kirabika banneewuunya okuba nga ndi mugumu ne mu kwogera ku mugenzi. Nayogerera eddakiika nga 20 nga sirina tabbu yonna.\nOkutuusa nga wayise emyezi esatu olwo lwe ntandika okuwulira obulumi, ng’ebintu bye nali mmanyidde okumugulira ne mmutwalira sikyabigula. Namala emyezi ebiri nga siva waka nga nkungubaga.\nOkuva lwe yafa mu November wa 2010 siyisangawo myezi esatu nga simuloose n’okutuusa kati. Olwasooka naloota nga hhenzeeko ku biggya gye twamuziika, hhenda okutuukayo ng’entaana yeggudde, nga ne sanduuko mwe twamuziika nayo yeebikkudde. Yalimu ng’amwenya era olwamala n’afulumamu.\nOlumu mmuloota tuli ku mikolo, oba mu Klezia, olumala ng’ate abula. Lwe nsembyeyo okumuloota namuloota ng’azze ewange n’ahhamba nti, ‘Nzize kubalabako mbadde ndudde okubalabako.’ Namuzzeemu nti tusanyuse okukulaba kati mba hhenda okumuggulira ayingire kye nva nzijukira naye ono gwe njogera naye yafa dda era awo we naviira mu tulo\nMaama eyafiiriddwa abaana abataano mu kabenje alojja by’ayitamu


Bukedde Online - Mmotoka ezigenda okwettanirwa mu 2019\nEbivaako enjawulo mu ngeri mmotoka gye zinywa...\nUNBS ezzeemu okwekebejja mmotoka enkadde...\nOMWAKA 2018 gubaddemu okusoomoozebwa mu by'ebidduka naddala enteekateeka ya Gavumenti ey'okuwera ezimu ku mmotoka ezisussa emyaka 15 okuva lwe zaakolebwa obutaddamu kuyingizibwa mu ggwanga.\nEzimu ku mmotoka ezaawerebwa okuyingizibwa mu ggwanga okuva nga October 1, 2018 ate nga zettaniddwa nnyo kuliko; Totota Premio (1996-2001), takisi ekika kya Kigege ne Toyota Prado TX.\nKyokka yadde tezikyayingira, mu bibanda bya mmotoka mwe ziri era zigenda kwettanirwa mu 2019.\nToyota Premio enkola enkadde n'empya okuva mu mwaka 2002 okudda waggulu zibadde za ttunzi okumalako omwaka gwonna era abazirina beeramula.\nWabula Toyota Wish ng'eno yaakatandika okwala mu Bannayuganda nga zaatandika okukolebwa mu 2003 era eno y’emu ku mmotoka ezitagenda kusala baguzi mu 2019.\nEra bw’oyagala okugyeggyako osobola okufuna omuguzi mu bwangu ate nga tekusaze ssente nnyingi nga bwe kiri ku bika bya mmotoka ebimu.\nJames Mawejje owa Associated Motor Dealers - 2015 agamba nti Toyota Wish ekigifudde ey'ettunzi okukira endala kivudde ku kuba nti ya bbeeyi.\nAgamba nti, Toyota Wish osobola okufuna ey'obukadde 23 ate nga mmotoka ya famire etwala abantu musanvu nga ne yingini yaayo ekekkereza amafuta wadde ng'abamu batandise okugiggya emize olw'okuba eringa ekipapula ng'ekooneddwa.\nFrancis Kanaakulya omwogezi w'ekibiina kino agamba nti, mmotoka ekika kya Kigege enkola enkadde eyakazibwako erya Kitimba y’emu ku bika ebisinze okutunda mu mwaka 2018 wadde nga ginnaayo enkola empya okuva mu mwaka gwa 2005 okudda waggulu kati ezikkirizibwa okuyingira mu ggwanga bbeeyi yaayo eri wansi ddala.\nAgamba kikege enkola empya eyakazibwako erya ‘Tube’ oba ‘Drone’ wadde ebadde tennannyikira mu Bannyuganda naddala abali mu mulimu gwa takisi, mmotoka eno nnungi singa ekola ebyo ebyetaagisa okugeza okunywa amafuta ku masundiro ageekakasibwa, galagi ennungi ne kalonda omulala.\nKigege enkola empya ziri wakati w’obukadde 60 ne 65 ate enkola enkadde ekika kya Kitimba ziri wakati w'obukade 70 ne 75 ate nga mu bibanda ebimu tezikyalabika nga kino kitegeeza nti oba olina okusalawo ku kika ky’ogenda okutwala.\nMmotoka endala ezikyali ku ttunzi mulimu Toyota Spacio enkola empya okuva mu mwaka gwa 2002 okudda waggulu, ng'eno bagyegomba lwa kukekkereza mafuta ne ssente zeegula nsaamusaamu.\nToyota Vitz enkola enkadde eno bagyegombako kukekkereza mafuta. Ate Toyota IST wadde ebadde ng'ekyali mpya ku nguudo za Uganda, abantu omwaka we guggweereddeko nga batandise okugyeyunira olw'okukekkereza amafuta ng'eno eri ku bukadde 23.\nToyota Prado TX okuva mu mwaka gwa 1996-2002 zino ze zimu ku bika by’ezo ezaawerebwa obutaddamu kuyingizibwa mu ggwanga wabula mu bibanda zikyaliyo.\nWaliwo n'ebika bya mmotoka ebirala ebipya nga bya bbeeyi okuli; Toyota Land Cruiser VX, Totota Lexus, Toyota Harrier Kawundo n’ebirala.\nEtteeka ku kuyingiza mmotoka enkadde lifiisizza ne zino kalibuganzi


Bukedde Online - Omubaka Kato ekyenda bakizzizza munda n'asekerera abamuvuganya\nAbatuuze b'ekira basomeseddwa ku ngeri gye...\nOMUBAKA Kato Lubwama owa Lubaga South asulirira kusiibulwa oluvanyuma lw’ekyenda ekibadde kikuumirwa ebweru w’olubuto okuzzibwaayo n’atereezebwa era kati ekimusibye ku kitanda kunyiga biwundu mpozzi n’olukindo olunene lwe yafuna.\nKu Lwomukaaga abasawo basiibye bamwekebejja oba yatandise okutereera . Obulumi bw'alina kati bw'amacupa agamussibwaako n'empiso ezikaza olukindo n'ebiwundu mu pnda mu lubuto ebyasalibwa ng'alongoosebwa.\nOmu ku basawo Mariam Muganzi yategeezezza nti emirundi ebiri gye bamulongoosezza bamuzizzaawo bupya era kati alindiridde kusiibulwa addeyo mu by'obufuzi bye.\n" Akyawulira obulumi naye bwa biwundu sibulwadde. Omubiri gukyalumizibwa lwa biwundu n'empiso naye obulwadde twabukozeeko ne tumutereeza. Kati mulamu ekyenda kyateredde okuggyako ayinza okwongera okwekebeza kansa ," Muganzi bwe yagambye.\nKu Lwomukaaga Kato yasangiddwa ne batabani be nga be bamuliko. Baabadde baliko akaseko ku matama nti kati ateredde.\nKu by'obufuzi asekeredde abamuvuganya be yagambye nti agenda kubagatta nga mirengo abawangule. Yatandiseewo ekisinde kyeyatuumye BUGANDA WEERI nti kigendererwa kutuukiriza bigendererwa bya Mmengo ku buli nsonga.\nYagambye nti tagenda kuvuganyiza mu kibiina kyonna okuggyako ekisinde ekyo kubanga abalonzi be bonna bakkiririza mu nsonga za Buganda era naye z'akkiririzaamu . Omusawo yagambye nti asuubira mu wiiki bbiri agenda kuba asiibuddwa.\nKu ssente ezimujjanjabye yagambye nti nnyingi ezisoba mu bukadde 150 kyokka ezimu zivudde mu ba mikwano gye n'abalonzi b'akiikirira abamwagala era akakasa nti buli kimu agenda kukisasula mu bulambulukufu.\nKu Lwomukaaga Kato\nDJ Michael asigudde yeddizza wa Haruna Kitooke


Omuwaabi wa Gavt. awadde ebiragiro okuvunaana...\nNdi mwetegefu okuwa obujulizi ku Kayihura...\nEmu ku nsonga Amerika gye yeesigamyeko okuyisa ebiragiro ebigaana Kayihura n’aba famire ye wamu n’abaana okulinnya ekigere kyabwe mu Amerika kwe kutulugunya n’okulinnyirira eddembe ly’obuntu, ne banokolayo ebyakolebwanga mu kkomera ly’e Nalufenya.\nKu Lwokutaano lwa wiiki ewedde nga September 13, 2019, minisita w’ensonga z’ebweru mu Amerika, Michael R. Pompeo yayisizza ekiwandiiko ekirambika nnatti ze baatadde ku Kayihura ezizingiramu n’okubowa ebintu byonna by’anaasangibwa alina mu Amerika era ebiragiro bizingiramu n’okussa envumbo ku akawunti z’ayinza okuba ng’alina mu Amerika n’aba famire ye.\nPompeo yagambye nti, Kayihura ng’ayisa ebiragiro mu kitongole kya Flying Squad ekinoonyereza ku misango eminene n’okuyigga abatemu, yeenyigira mu kutulugunya abantu.\nOno yagambye nti, okusalawo okuwera Kayihura n’aba famire ye okulinnya mu Amerka yakwesigamizza ku kunoonyereza kwe baakoze ne bamufunako obujulizi.\nKyokka Kayihura bino yabiwakanyizza mu kiwandiiko kye yasindikidde bannamawulire n’ategeeza nti, okunoonyereza ku ttemu lya Kagezi ne Kaweesi, Flying Squad yakolera wamu n’ekitongole ky’Abamerika ekikessi ekya Federal Bureau of Investigations (FBI).\nEnsonda zaategeezezza nti waliwo lipoota bbiri ez’enjawulo ezaakolebwa aba FBI ku kufa kwa Kagezi ne ku kutemulwa kwa Kaweesi era zombi nga zikuba ebituli mu poliisi eyali eduumirwa Kayihura.\nMu kusooka FBI nti yayingira mu kunoonyereza okwo nga Kayihura amaze kubategeeza nti ateebereza nti batujju ba ADF be bali emabega w’obutemu obwo, wabula nti FBI bye yazuula byali tebiraga kakwate konna wakati w’abatujju n’obutemu obwo obw’emirundi ebiri.\nObutemu obwo bwagobererwa okutta Bamaseeka era ng’ensonga yeemu Kayihura gye yawanga ate ne ku kutta Maj. Mohammed Kiggundu era ensonga ya ADF Kayihura gye yawa.\nLipooti eyakolebwa ekitongole kya Gavumenti ekirwanirira eddembe ly’obuntu mu Uganda ekya Uganda Human Rights Commission (UHRC) eya 2017, yalaga nti abantu 1,658 be baatulugunyizibwa wakati wa 2012 ne 2016.\nEmyaka gino, mwe mwasinga okubeera ettemu ery’amaanyi okusingira dala Bamaseeka n’omuyaga gw’ebyobufuzi.\nUHRC obuvunaanyizibwa yabuteeka ku bitongole by’ebyokwerinda naddala poliisi eyatulugunya abantu 1,016 Mu kiwandiiko kye yagambye nti, talagirangako muserikale yenna kutulugunya muntu n’ategeeza nti, okumuteekako ekkoligo tekyakoleddwa mu bwenkanya kubanga tebaamuyise kumubuuza ludda lwe.\nMu 2018 omuduumizi wa poliisi Martin Okoth Ochola nga yaakayingira ofiisi we yasalirawo okuggala ‘ekkomera’ ly’e Nalufenya, ng’agamba nti okwemulugunya ku kifo ekyo kwali kususse.\nOkugeza, abasibe abaakwatibwa ku musango gw’okutemulwa kw’eyali omwogezi wa poliisi mu ggwanga Andrew Felix Kaweesi nga March 17, 2017 e Kulambiro bwe yali agenda ku mulimu, bonna baavaayo baleenya.\nShaban Ssenfuka omu ku baakwatibwa ku musango guno, bwe yatwalibwa mu kkooti e Nakawa mu maaso g’omulamuzi Noah Ssajjabbi, yaggyamu essaati n’alaga ebisago bya ppaasi eby’amaanyi ebyali bimutuusiddwaako akkirize nti ye yatta Kaweesi.\nSsenfuka teyali yekka, n’abasibe abalala abaakwatibwa ku musango gwa Kaweesi, baalaga ebisago ku ngalo, ebigere, mu mugongo n’ebitundu byomubiri ebirala ebyawaliriza omulamuzi wa kkooti enkulu mu Kampala Margret Oguli okulagira abasibe bonna abaali batulugunyizibwa okuliyirirwa obukadde 80 buli omu nga October 12, 2017.\nKu Kagezi, Poliisi yakwata abantu abasoba mu 50 be baali balumiriza nti be baali emabega w’ettemu lino, abasinga ku bano, baali Basiraamu oluvannyuma lwa mukama waabwe okutegeeza nti, abayeekera ba Allied Democratic Forces (ADF) abaali bakulemberwa Jamir Mukulu be baali basse Kagezi.\nOmwezi oguwedde, Paddy Sserunjogi amanyiddwa nga Sobbi eyaliko omubbi kyokka ng’agamba nti kati yalokoka, yavuddeyo n’ategeeza nti, mu poliisi mwennyini, mwe mwali abantu abatta Kagezi.\nOno yategeezezza nti, olukwe lw’okutta Kagezi baalupangira mu kkomera e Luzira era Abdul Ssemuju eyali yakazibwako erya Minana, Nixon Agasirwe, Ronald Afrika Gabula n’abalala be batta Kagezi.\nYagambye nti, misoni eno, yagimanyaako ng’ali mu kkomera e Luzira era baagenda okutta Kagezi, ye yali musibe kyokka abaapanga okumutta baali mu kkomera.


MINISITULE y’ebyobulamu etegeezezza nti waliwo omusujja ogw’obulabe ogukwata ebisolo n’abantu ogubaluseewo e Mityana n’e Kiboga nga gwakatta abantu babiri.\nOmusujja guno guyitibwa ‘’Rift Valley fever’’era obubonero bwago kuliko okuziba amaaso, okulumwa omutwe, okwerabira, okusesema, okufuluma obubi obulimu omusaayi n’okuva omusaayi mu kamwa,okusinziira ku kiwandiiko ekyafulumiziddwa akulira eby’obujjanjabi mu ggwanga Dr. Charles Olaro.\nE Kiboga eyafudde abadde abeera ku kyalo Gogonya mu muluka gw’e Kibiga e Kiboga era omusujja gwamukwata November 14, 2017 n’atwalibwa mu ddwaliro oluvannyuma n'afa ng’okwekebejjebwa okwamukoleddwaako abasawo bazuudde nti gwe gumusse.\nE Mityana omusajja ow’emyaka 69 nga mulunzi yakwatiddwa omusujja n'atwalibwa mu ddwaaliro n'afiirayo. Ono abadde mutuuze ku kyalo Gombe – Mwalo mu muluka gw’e Nama mu ggombolola y’e Busimbi ku lubalama lw’ennyanja Wamala. Yatwaliddwa mu ddwaliwo e Nama n’afiirayo nga November 20.\nOmusujja gusasaanyizibwa singa omuntu akwata mu musaayi gw’ebisolo ebirwadde ng’abisala oba okubizaazisa. Era abalunzi, abasawo b’ebisolo n’abakola mu bucca balina okuba abegendereza.\nGavumenti etegeezezza nti esindise abakugu okusomesa abantu n’okulaba ng’obulwadde buno tebusasaana.\nAbasala ebisolo eby’okulya basabiddwa okusooka okwebuuza ku bakugu , n'abantu bakubiriziddwa okwewala okulya ennyama y’ebisolo ebifudde endwadde ze batamanyi.\nAbalina obulwadde buno temubakwasaako ngalo zitali mu giraavu. Era abantu basanidde okweyigiriza okunaaba ennyo mu ngalo ne ssabbuuni.


Ibulayimu, Kitaawe w’Abakkiriza | Okukkiriza Okwa Nnamaddala\nEbbaluwa Okuva eri Akakiiko Akafuzi\nAbbeeri “Newakubadde nga Yafa, Akyayogera”\nNUUWA ‘Yatambula ne Katonda ow’Amazima’\nIBULAYIMU ‘Kitaawe w’Abo Bonna Abalina Okukkiriza’\nLUUSI “Gy’Onoogendanga, Gye Nnaagendanga”\nLUUSI ‘Omukazi Omwegendereza’\nKAANA Yategeeza Katonda Ebyamuli ku Mutima\nSAMWIRI ‘Yeeyongera Okukula ng’Ali mu Maaso ga Yakuwa’\nSAMWIRI Teyaggwamu Maanyi Wadde ne mu Mbeera Enzibu\nABBIGAYIRI Yali Mukazi Mutegeevu\nERIYA Yalwanirira Okusinza okw’Amazima\nERIYA Yatunula era Yalindirira\nERIYA Katonda We Yamugumya\nYONA Yayigira Ku Nsobi Ze\nYONA Yayiga Okuba Omusaasizi\nESEZA Yalwanirira Abantu ba Katonda\nESEZA Yayoleka Amagezi n’Obuvumu, era Teyeefaako Yekka\nMALIYAMU “Laba! Ndi Muzaana wa Yakuwa!”\nMALIYAMU “Yafumiitiriza mu Mutima Gwe”\nYUSUFU Yakuuma, Yalabirira, era Teyaddirira\nPEETERO Yalwanyisa Okutya n’Okubuusabuusa\nPEETERO Yanywerera ku Yesu Wadde nga Yafuna Ebigezo Bingi\nPEETERO Yayigira ku Mukama We Okusonyiwa\nBISOME MU Afrikaans Albanian American Sign Language Amharic Armenian Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazilian Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chuvash Cibemba Colombian Sign Language Croatian Cuban Sign Language Czech Danish Dutch Efik English Estonian Ewe Faroese Fijian Finnish French Ga Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Italian Sign Language Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korean Korean Sign Language Kwangal Kwanyama Lhukonzo Lingala Lithuanian Lucholi Luganda Lunda Luo Luswayiri Luswayiri (Congo) Luwalabu Macedonian Macua Malagasy Malayalam Maltese Marathi Mauritian Creole Maya Mexican Sign Language Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Spanish Sign Language Sranantongo Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nKoppa Okukkiriza Kwabwe\n‘Kitaawe w’Abo Bonna Abalina Okukkiriza’\n1, 2. Ensi yali ekyuse etya mu kiseera kya Ibulayimu, era Ibulayimu ateekwa okuba nga yali awulira atya?\nIBULAYIMU yatunuulira essinzizo eddene ennyo erya katonda w’obulimba eryali mu kibuga Uli. * Yali awulirayo oluyogaano, era ng’alabayo n’omukka ogunyooka. Bakabona ba katonda w’omwezi baali bawaayo ebiweebwayo. Mukube akafaananyi nga musunguwavu era nga yeesooza. Bwe yali atambula okudda eka, ayinza okuba nga yalowooza ku kusinza ebifaananyi okwali kubunye wonna mu Uli. Okuviira ddala mu biseera bya Nuuwa okusinza okw’obulimba kwali kweyongedde nnyo.\n2 Ibulayimu yazaalibwa nga waakayita emyaka ebiri gyokka nga Nuuwa amaze okufa. Nuuwa n’ab’omu maka ge bwe baava mu lyato oluvannyuma lw’Amataba, yawaayo ekiweebwayo eri Yakuwa Katonda era oluvannyuma Katonda yaleeta musoke ku ggulu. (Lub. 8:20; 9:12-14) Mu kiseera ekyo okusinza okulongoofu kwe kwokka okwaliwo ku nsi. Wadde nga mu kiseera kya Ibulayimu abantu baali baaze ku nsi, abantu abaali basinza Yakuwa baali batono nnyo. Abantu abasinga baali basinza bakatonda ab’obulimba. Teera kitaawe wa Ibulayimu naye yali asinza bifaananyi, oboolyawo ng’abikola n’okubikola.—Yos. 24:2.\nIbulayimu yasobola atya okuba n’okukkiriza okw’amaanyi?\n3. Mu ngeri ki Ibulayimu gye yali ow’enjawulo ku bantu abalala, era kiki kye tugenda okulaba?\n3 Ibulayimu yali wa njawulo ku bantu abalala olw’okukkiriza okw’amaanyi kwe yayoleka. Omutume Pawulo yamuyita ‘kitaawe w’abo bonna abalina okukkiriza.’ (Soma Abaruumi 4:11.) Ka tulabe ekyayamba Ibulayimu okuba n’okukkiriza okw’amaanyi bwe kutyo. Kino kijja kutuyamba okulaba engeri naffe gye tusobola okuba n’okukkiriza okw’amaanyi.\nYaweereza Yakuwa Oluvannyuma lw’Amataba\n4, 5. Ani ayinza okuba nga ye yabuulira Ibulayimu ebikwata ku Yakuwa, era lwaki tugamba bwe tutyo?\n4 Ibulayimu yategeera atya ebikwata ku Yakuwa Katonda? Mu biseera ebyo Yakuwa yalina abaweereza be abeesigwa ku nsi, era Seemu ye yali omu ku bo. Wadde nga si ye yali omwana wa Nuuwa omubereberye, Bayibuli bw’eba emenya amannya g’abaana ba Nuuwa, erya Seemu ly’esoosa. Ekyo kiri bwe kityo olw’okuba Seemu yalina okukkiriza okw’amaanyi. * Nuuwa yayita Yakuwa “Katonda wa Seemu.” (Lub. 9:26) Seemu yali atya Yakuwa era ng’ayagala nnyo okusinza okw’amazima.\n5 Ibulayimu yali amanyi Seemu? Kirabika yali amumanyi. Bwe yali akyali mulenzi muto, kiteekwa okuba nga kyamusanyusa nnyo okukimanya nti jjajjaawe oyo Seemu, eyali asussa mu myaka ebina egy’obukulu, yali alabye ebintu bingi ebyali bibaddewo emabega! Seemu yalaba ebintu ebibi abantu bye baali bakola ng’Amataba tegannabaawo. Yalaba Amataba agaasaanyaawo abantu ababi ku nsi; yaliwo ng’amawanga ag’enjawulo gatandikawo, era yaliwo nga Nimuloodi ajeemera Katonda n’azimba omunaala gw’e Baberi. Seemu teyeetaba mu kuzimba munaala ogwo, era wadde Yakuwa yatabulatabula olulimi lw’abo abaali bazimba omunaala, Seemu n’ab’olulyo lwe baasigala boogera olulimi olwasooka, olulimi Nuuwa lwe yayogeranga. Ibulayimu yali wa mu lulyo lwa Seemu, era ateekwa okuba nga yali amwenyumiririzaamu nnyo. Seemu yagenda okufa nga Ibulayimu musajja mukulu ddala, bwe kityo Seemu ayinza okuba nga ye yabuulira Ibulayimu ebikwata ku Yakuwa.\nIbulayimu yeesamba okusinza ebifaananyi okwali kubunye wonna mu Uli\n6. (a) Kiki ekiraga nti Ibulayimu alina bye yayigira ku ebyo ebyaliwo mu kiseera ky’Amataba? (b) Obulamu bwa Ibulayimu ne Saala bwali butya?\n6 Ibulayimu alina bye yayigira ku ebyo ebyaliwo mu kiseera ky’Amataba. Okufaananako Nuuwa, Ibulayimu naye yafuba okutambula ne Katonda. Eyo ye nsonga lwaki yeesamba okusinza ebifaananyi. Ekyo kyamufuula wa njawulo ku bantu b’omu kibuga Uli, era oboolyawo ne ku bamu ku b’eŋŋanda ze ab’oku lusegere. Ibulayimu yawasa Saala omukazi eyali alabika obulungi ennyo, era eyalina okukkiriza okw’amaanyi. * Wadde nga tebaalina mwana, bateekwa okuba nga baafuna essanyu lingi mu kuweereza Yakuwa. Baakuza ne Luti, omwana wa mukulu wa Ibulayimu eyali yafa.\n7. Mu ngeri ki abagoberezi ba Yesu gye bayinza okukoppa Ibulayimu?\n7 Ibulayimu teyava ku Yakuwa n’atandika okusinza ebifaananyi ng’abantu b’omu Uli. Ye ne Saala baali bamalirivu okusigala nga ba njawulo ku bantu b’omu kitundu ekyo. Bwe tuba twagala okuba n’okukkiriza okwa namaddala, naffe tulina okuba n’obumalirivu bwe bumu. Yesu yagamba nti abaweereza be ‘si ba nsi’ era nti olw’ensonga eyo ensi yandibakyaye. (Soma Yokaana 15:19.) Singa abo b’obeera nabo oba abantu b’omu kitundu ky’olimu bakuyigganya olw’okuba oweereza Yakuwa, jjukira nti kino si ggwe gwe kisoose okutuukako. Bwe weeyongera okuweereza Yakuwa, oba okoppa Ibulayimu ne Saala abaatambula ne Katonda.\n“Va mu Nsi Yo”\n8, 9. (a) Kintu ki ekikulu ennyo ekyaliwo mu bulamu bwa Ibulayimu? (b) Kiki Yakuwa kye yagamba Ibulayimu?\n8 Lumu waaliwo ekintu ekikulu ennyo mu bulamu bwa Ibulayimu. Yafuna obubaka okuva eri Yakuwa Katonda! Bayibuli tetubuulira ngeri gye yabufunamu, naye egamba nti “Katonda ow’ekitiibwa” yamulabikira. (Soma Ebikolwa 7:2, 3.) Oboolyawo malayika ye yasobozesa Ibulayimu okulaba ekitiibwa ky’Omufuzi w’obutonde bwonna. Kiteekwa okuba nga kyasanyusa nnyo Ibulayimu okulaba nti Katonda omulamu yali wa njawulo nnyo ku bifaananyi abantu ab’omu kiseera kye bye baali basinza.\n9 Kiki Yakuwa kye yagamba Ibulayimu? Yamugamba nti: “Va mu nsi ya nnyo, era awali ekika kyo, n’ennyumba ya kitaawo, oyingire mu nsi gye ndikulaga.” Yakuwa teyamubuulira nsi ki gye yali amutwalamu; yamugamba bugambi nti yali agenda kugimulaga. Ibulayimu yali alina okuva mu nsi mwe yali abeera, aleke n’ab’eŋŋanda ze. Edda ennyo mu kitundu ekyo, ab’eŋŋanda baatwalibwanga nga kintu kikulu nnyo. Omuntu eyalekanga ab’eŋŋanda ze n’agenda okusenga mu kitundu eky’ewala ennyo yatwalibwanga ng’eyazaawa.\n10. Lwaki Ibulayimu ne Saala balina okuba nga tebaakisanga nga kyangu okuva mu Uli?\n10 Ibulayimu alina okuba nga teyakisanga nga kyangu okuva mu Uli. Waliwo obukakafu obulaga nti ekibuga Uli kyalingamu abantu bangi era nga kirimu n’eby’obugagga bingi nnyo. (Laba akasanduuko “ Ekibuga Ibulayimu ne Saala Kye Baabeerangamu.”) Ebyo bye bayiikudde mu kitundu ekibuga ekyo we kyali biraga nti kyalimu amayumba amalungi ennyo; agamu gaabangamu ebisenge bingi nnyo ebisulwamu, era nga gaabangako n’empya ezaabanga enjooyoote obulungi. Ekibuga ekyo kyalimu amazzi ag’emidumu, ne kaabuyonjo ez’amazzi. Ate n’ekirala Ibulayimu ne Saala baali bakulu ddala; Ibulayimu yali atemera mu myaka 70 ate nga ye Saala atemera mu myaka 60. Ibulayimu ateekwa okuba nga yali ayagala mukyala we Saala okubeera obulungi—ekintu buli musajja kye yandibadde ayagaliza mukyala we. Lowooza ku bye baali beebuuza ku nsi eyo Yakuwa gye yali abagambye okugenda. Ibulayimu ateekwa okuba nga yasanyuka nnyo Saala bwe yakkiriza okuleka obulamu obulungi bwe baalimu bagende Yakuwa gye yali abagambye.\n11, 12. (a) Nteekateeka ki ezaalina okukolebwa era biki ebyalina okusalibwawo nga Ibulayimu ne Saala tebannava mu Uli? (b) Nnyonnyola ebiyinza okuba nga bye byaliwo ku lunaku lwe baasitula okuva mu Uli?\n11 Nga bamaze okusalawo okuva mu Uli, Ibulayimu ne Saala baalina eby’okukola bingi. Baalina okuteekateeka bye baali bagenda nabyo ate babisibeko. Kyokka n’ekisinga obukulu, baalina okusalawo bantu ki be baalina okugenda nabo. Mu abo be baasalawo okutwala mwe mwali ne Teera, kitaawe wa Ibulayimu. Baasalawo okugenda naye bamulabirire. Teera ateekwa okuba ng’eky’okugenda nabo yakisemba, kubanga ye ng’omukulu w’ennyumba, Bayibuli ate gw’eraga okuba nga ye yaggya ab’omu nnyumba ye mu Uli. Mu kiseera ekyo ateekwa okuba nga yali yalekayo okusinza ebifaananyi. Ne Lutti omwana wa muganda wa Ibulayimu yagenda nabo.—Lub. 11:31.\n12 Kyaddaaki olunaku lwe baalina okusitula lwatuuka. Eŋŋamira n’endogoyi baali bazitisse ebintu, era nga n’ebisolo byabwe ebirala babikuŋŋaanyirizza wamu. Ibulayimu n’ab’omu nnyumba ye, awamu n’abaweereza be nabo baali beetegese era nga beesunga okugenda. * Oboolyawo bonna amaaso baali bagatadde ku Ibulayimu, nga balinda abagambe basimbule. Baalwaddaaki ne basimbula ne bava mu Uli obutaddayo.\n13. Abaweereza ba Yakuwa bangi leero balaga batya omwoyo ogulinga ogwa Ibulayimu ne Saala?\n13 Leero, abaweereza ba Yakuwa bangi basalawo okugenda mu bitundu ewali obwetaavu bw’ababuulizi b’Obwakabaka. Abalala basalawo okuyiga ennimi endala basobole okubuulira abantu ab’amawanga amalala. Ate abalala basalawo okwenyigira mu buweereza bwe batamanyiridde. Emirundi mingi abo abasalawo okukola bwe batyo baba balina okubaako bye beefiiriza. Abo abakola bwe batyo baba booleka omwoyo ng’ogwa Ibulayimu ne Saala, era ekyo kye bakola kisiimibwa nnyo. Bwe twoleka okukkiriza okulinga okwa Ibulayimu ne Saala, Yakuwa ajja kutuwa emikisa mingi. (Beb. 6:10; 11:6) Yakuwa yawa Ibulayimu emikisa?\nBasomoka Omugga Fulaati\n14, 15. Oyinza kunnyonnyola otya olugendo okuva e Uli okutuuka e Kalani bwe lwali, era kiki ekiyinza okuba nga kye kyaleetera Ibulayimu okusalawo okubeera e Kalani okumala ebbanga?\n14 Ibulayimu n’ab’ennyumba ye baagendanga basiisira mu bifo eby’enjawulo. Bateekwa okuba nga baagenda banyumya, era oboolyawo Ibulayimu bwe yabanga akooye okutambuza ebigere, nga Saala ava ku ndogoyi ye n’agyebagala, ate oluvannyuma lw’ekiseera nga bawaanyisa. Teera eyali akaddiye naye baalina okumuyambako okwebagala n’okutereera obulungi ku ŋŋamira oba ku ndogoyi. Baatambula badda bukiikakkono nga bagoberera Omugga Fulaati.\n15 Oluvannyuma lw’okutambula mayiro nga 600, baatuuka e Kalani. Mu kibuga ekyo enguudo ezaali zidda ebuvanjuba n’ebugwanjuba we zaayawukaniranga. Wano baasiisirawo okumala ebbanga. Oboolyawo Teera yali anafuye nnyo nga takyayinza kweyongerayo.\n16, 17. (a) Biki Yakuwa bye yagamba Ibulayimu ebyamuzzaamu ennyo amaanyi? (b) Yakuwa yawa atya Ibulayimu emikisa ng’ali e Kalani?\n16 Teera yafa ng’alina emyaka 205. (Lub. 11:32) Oluvannyuma lw’okufa kwe, Yakuwa yaddamu okwogera ne Ibulayimu, era ekyo kirina okuba nga kyamubudaabuda nnyo. Yakuwa yaddamu okugamba Ibulayimu ebigambo bye yali amugambye ng’akyali e Uli, naye n’agattako nti yali ajja kufuuka “eggwanga eddene,” era nti amawanga mangi gandifunye emikisa mingi okuyitira mu ye. (Soma Olubereberye 12:2, 3.) Endagaano eyo Katonda gye yakola naye yamuzzaamu nnyo amaanyi, era yalaba nti ekyo kye kyali ekiseera ekituufu okusitula beeyongereyo ku lugendo lwabwe.\n17 Ku luno baalina ebintu bingi nnyo eby’okutwala. Ibulayimu yali afunye ebintu bingi mu Kalani, olw’okuba Yakuwa yali amuwadde omukisa. Bayibuli eyogera ku ‘bintu byabwe byonna bye baali bakuŋŋaanyizza, n’abantu be baali bafunye mu Kalani.’ (Lub. 12:5) Ibulayimu okusobola okufuuka eggwanga kyali kimwetaagisa okuba n’eby’obugagga bingi era n’abaweereza bangi. Kyokka ekyo tekitegeeza nti Yakuwa abaweereza be abawa eby’obugagga, wabula abawa bye beetaaga okusobola okutuukiriza by’ayagala. Ibulayimu yakuŋŋaanya ebintu bye, ye n’ab’omu nnyumba ye ne basitula ne bagenda.\nTekyali kyangu Ibulayimu ne Saala okuleka obulamu obulungi bwe baalimu mu Uli\n18. (a) Ekimu ku bintu ebikulu ennyo mu byafaayo by’abantu ba Katonda kyaliwo ddi? (b) Bintu ki ebirala ebikulu ebyaliwo nga Nisaani 14? (Laba akasanduuko “ Olunaku olw’Ebyafaayo.”)\n18 Okuva e Kalani baatambula ennaku eziwerako okutuusa lwe baatuuka e Kalukemisi, we baasomokera Omugga Fulaati. Oboolyawo nga Ibulayimu ali mu kifo kino, ekimu ku bintu ebikulu ennyo mu byafaayo by’abantu ba Katonda we kyabeererawo. Kirabika Ibulayimu yasomoka omugga ogwo nga 14, mu mwezi gwa Nisaani, mu 1943 E.E.T. (Kuv. 12:40-43) Ebukiikaddyo we waali ensi Yakuwa gye yali asuubizza okumulaga. Ku olwo endagaano Katonda gye yali akoze ne Ibulayimu lwe yatandika okukola.\n19. Kiki Yakuwa kye yasuubiza Ibulayimu, era kiyinza kuba nga kyamujjukiza ki?\n19 Ibulayimu n’abantu be baatambula badda bukiikaddyo, era oluvannyuma baagumba okumpi n’emiti eminene egya Moole, egyali okumpi n’e Sekemu. Nga bali mu kifo ekyo, Yakuwa yaddamu n’ayogera ne Ibulayimu. Ku luno Katonda yamusuubiza nti ensi eyo yali ajja kugiwa ezzadde lye. Kyandiba ng’ebigambo ebyo byaleetera Ibulayimu okulowooza ku bigambo by’obunnabbi Yakuwa bye yayogera mu Edeni, nti wandibaddewo “ezzadde” eryandinunudde olulyo lw’abantu? (Lub. 3:15; 12:7) Oboolyawo. Era ayinza okuba nga yatandika okukitegeera nti Yakuwa yaliko bw’agenda okumukozesa mu kutuukiriza ekigendererwa kye ekikulu ennyo.\n20. Ibulayimu yakiraga atya nti yali asiima enkizo Yakuwa gye yali amuwadde?\n20 Ibulayimu yasiima nnyo enkizo eyo Yakuwa gye yamuwa. Bwe yali ayitaayita mu nsi eyo yazimbira Yakuwa ekyoto e Moole, ate oluvannyuma n’amuzimbira ekirala okumpi n’e Beseri. Naye yeegenderezanga, olw’okuba ensi eyo yali ekyalimu Abakanani. Ate era yakoowoolanga erinnya lya Yakuwa, oboolyawo ng’amwebaza era ng’alowooza ne ku ebyo bye yali amusuubizza ye n’ezzadde lye. Ayinza n’okuba nga yabuuliranga Abakanani ebikwata ku Katonda ow’amazima. (Soma Olubereberye 12:7, 8.) Awatali kubuusabuusa okukkiriza kwa Ibulayimu kwali kujja kugezesebwa. Wadde kyali kityo, teyalowooza ku bulamu obulungi bwe yalimu ng’akyali mu Uli. Ebirowoozo bye yabissa ku ebyo Yakuwa bye yali amusuubizza. Abebbulaniya 11:10 lugamba nti Ibulayimu “yali alindirira ekibuga ekirina emisingi gyennyini, era nga eyakizimba era eyakikola ye Katonda.”\n21. Biki bye tumanyi ku Bwakabaka Ibulayimu bye yali tamanyi, era omaliridde kukola ki?\n21 Ffe abaweereza ba Yakuwa abaliwo leero tumanyi bingi nnyo ebikwata ku kibuga ekyo eky’akabonero—Obwakabaka bwa Katonda—okusinga Ibulayimu. Tumanyi nti Obwakabaka bufuga mu ggulu era nti mangu bujja kuggyawo enteekateeka y’ebintu eno embi. Era tumanyi nti Yesu Kristo, Ezzadde lya Ibulayimu eryasuubizibwa, kati afuga mu Bwakabaka obwo. Ng’eriba nkizo ya maanyi nnyo okulaba Ibulayimu ng’azuukiziddwa era n’ategeera bulungi ekigendererwa kya Katonda! Wandyagadde okulaba ng’ekigendererwa kya Yakuwa kituukirizibwa? Weeyongere okukola ekyo Ibulayimu kye yakola. Laga omwoyo ogw’okwefiiriza, beera muwulize eri Yakuwa, era laga nti osiima buli nkizo Yakuwa gy’akuwa. Bw’oyoleka okukkiriza okulinga okwa Ibulayimu, ‘kitaawe w’abo bonna abalina okukkiriza,’ naawe ajja kuba afuuse kitaawo!\nEkibuga Ibulayimu ne Saala Kye Baabeerangamu\nBw’oba ova ku Kyondo kya Buperusi ng’ogenda mu kibuga Baghdad, waliwo w’otuuka n’olaba entuumu y’amatoffaali agaamenyekamenyeka. Awo wonna weetooloddwa ddungu. Ng’oggyeko embuyaga ezifuumuula enfuufu, ekintu kyokka ekiwulirwayo bwe busolosolo obutera okukaabirayo ekiro. Awo nno edda we waabanga ekibuga ggaggadde ekyali kiyitibwa Uli.\nKyokka emyaka ng’enkumi nnya emabega, ekibuga Uli, ekyali ku lubalama lw’Omugga Fulaati, kyali kirabika bulungi nnyo era nga kirimu abantu bangi. Kyalimu amaduuka mangi, era amayumba gaamu baali baagasiiga langi enjeru era nga gonna gatemagana. Mu butale mwabangamu abasuubuzi bangi era n’abagula ebintu. Abakozi abaakolanga ewuzi mu byoya by’endiga baakolanga misana na kiro. Ku mwalo waabangayo abaddu abeetikkanga emigugu egyabangamu eby’amaguzi emmeeri bye zaabanga zireese.\nNg’oggyeko ebyo byonna, mu kibuga ekyo mwalimu n’essinzizo eddene ennyo. Omwo abantu mwe baagendanga okusinza katonda w’omwezi eyali ayitibwa Nanna oba Sin. Abantu baalowoozanga nti katonda oyo ye yali aleetedde ekibuga Uli okukulaakulana ennyo bwe kityo.\nKyokka mu kibuga ekyo mwalimu omusajja eyali tayagalira ddala kuwunyirwa vvumbe lya bisolo ebyaweebwangayo eri bakatonda ab’obulimba mu ssinzizo eryo. Omusajja oyo yali Ibulayimu.\nOlunaku Ibulayimu lwe yasomokerako Omugga Fulaati lukulu nnyo mu Bayibuli. Waliwo ebintu ebirala ebikulu ennyo ebyaliwo ku nnaku z’omwezi ze zimu mu myaka emirala. Nga wayise emyaka 430, nga Nisaani 14, 1513 E.E.T., Yakuwa yaggya Abaisiraeri mu buddu e Misiri bagende mu nsi gye yali yasuubiza Ibulayimu. (Kuv. 12:40, 41; Bag. 3:17) Era ku nnaku z’omwezi ze zimu, nga Nisaani 14, 33 E.E., Yesu yakola endagaano n’abatume be eyali ejja okubasobozesa okufuga mu gavumenti y’omu ggulu ejja okumalawo ebizibu ku nsi mu kiseera ekitali kya wala. (Luk. 22:29) N’okutuusa leero, Abajulirwa ba Yakuwa bakuŋŋaana buli mwaka okujjukira eky’Ekiro kya Mukama waffe ku lunaku olukwatagana ne Nisaani 14, ku kalenda y’Abayudaaya.—Luk. 22:19.\n^ lup. 1 Ebyogerwako wano we byabeererawo, Ibulayimu yali ayitibwa Ibulaamu, naye oluvannyuma Katonda yakyusa erinnya lye n’amutuuma Ibulayimu, ekitegeeza “Kitaawe w’Enkumi.”—Lub. 17:5.\n^ lup. 4 Mu ngeri y’emu Bayibuli bw’eba emenya amannya g’abaana ba Teera, erya Ibulayimu ly’esoosa wadde nga si ye yali omwana omukulu.\n^ lup. 6 Ebyogerwako wano we byabeererawo, Saala yali ayitibwa Salaayi, naye oluvannyuma Katonda yakyusa erinnya lye n’amutuuma Saala, ekitegeeza “Omumbejja.”—Lub. 17:15.\n^ lup. 12 Abamu bagamba nti mu kiseera kya Ibulayimu abantu tebaabanga na ŋŋamira awaka. Kyokka tebalina kwe basinziira kukiwakanya. Ennyiriri eziwerako mu Bayibuli ziraga nti Ibulayimu yalina eŋŋamira.—Lub. 12:16; 24:35.\nEBY’OKULOWOOZAAKO . . .\nIbulayimu yayoleka atya okukkiriza ng’ali mu bantu abaali basinza ebifaananyi?\nEky’okuba nti Ibulayimu yakkiriza okuva mu Uli kikulaga ki?\nMikisa ki Ibulayimu gye yafuna olw’okwoleka okukkiriza?\nOyinza otya okwoleka okukkiriza okulinga okwa Ibulayimu?\nIbulayimu—‘Kitaawe w’Abo Bonna Abalina Okukkiriza’